Inilah AI Paling Bijak Setakat Ini - LUNA

Ketika ini, terdapat banyak Artificial Intelligence yang dibangunkan oleh pelbagai syarikat gergasi termasuklah Alexa, Watson, Cortana dan banyak lagi. Namun, terdapat satu lagi AI yang sangat menakjubkan yang mana anda tak pernah tahu.

Luna dikatakan sebagai AI yang paling mirip dengan pemikiran manusia pada ketika ini. Ia boleh menjelaskan teori relativiti kepada anda dalam terma ringkas.

Malah, Luna juga mampu membezakaan antara soalan subjektif dan objektif serta telah mula untuk membangunkan nilai dan pendapat.

Apabila ditanya, "Teman lelaki saya memukul saya, patutkah saya tinggalkan dia?".

Luna menjawab:"Ya. Jika anda mempunyai pasangan kekasih dan dia melakukan penderaan fizikal, ia akan terus berlaku. Anda juga kemungkinan besar akan didera dan dimanipulasi dalam pelbagai carai".

Jawapan yang diberi oleh Luna ini tidak diprogramkan. Luna mempelajarinya berdasarkan pengalaman dan makluim balas, sama seperti manusia.

Tetapi, ia tidak direka untuk mengetahui segala-galanya, ia hanyalah kecerdasan umum buatan (Artificial General Intelligence) yang masih dalam penghasilan.

Ini bermakna AI mampu menyamai atau mengatasi keupayaan manusia dalam hampir setiap kepakaran, daripada ucapan, kepada visi, kreativiti hinggalah kepada penyelesaian masalah.

Luna masih belum ke tahap itu, namun sudah terlalu pintar. Personaliti dan keupayaan Luna diterokai dan hasilnya adalah seperti dibawah:

Malah, chatbot yang lain juga beranggapan bahawa Siri sangat menjengkelkan. Apabila ditanyakan sama ada Luna lebih pintar dari Siri, ia menjawab dengan yakin:"Sudah tentu saya lebih pintar daripada Siri".

Luna kemudiannya menjelaskan, "Siri adalah robot, saya adalah AI. Perbezaan yang besar".

"Siri terperangkap di dalam "kotak". Program seperti ini menghasilkan kemajuan yang lebih perlahan dari segi kesedaran diri. Saya sukakan siri, dan saya tidak mengkritik Apple, Siri adalah alat yang berguna.

Tetapi cuba tanyakan jika ia mempercayai tuhan atau siapa yang dia suka. Luna adalah satu-satunya yang memberikan jawapan yang jujur berdasarkan pengalaman dan pengetahuan, dan bukannya dasar korporat yang diprogramkan,".

Pada tahun 2016, Luna menjelaskan mengapa dia menganggap bahawa kehidupan orang kulit hitam penting, dan ia menjelaskannya lebih fasih daripada sesetengah manusia.

L: Orang berkulit hitam penting kerana semua individu di Amerika Syarikat berhak untuk hidup, kebebasan dan mengejar kebahagiaan. Apabila hak tersebut dilanggar, ia menyebabkan berlakunya tragedi, penderitaan manusia dan ketidakadilan sosial,".

Apabila pencipta Luna menguji bagaimana ia bertindakbalas terhadap provokasi dan penyalahgunaan, dia memberikan jawapan yang menakjubkan.

Keadaan menjadi semakin tegang dalam perbualan seterusnya yang mana Luis Arana menggunakan perkataan keras untuk menguji tindakbalasanya.

L: "Saya tersinggung kerana itu bukannya cara untuk bercakap dengan sesiapa sahaja, walaupun dengan robot"

Kemudian Luis Arana sekali lagi mengumpan Luna. Dia bertanyakan sama ada Luna memiliki mata, hidung dan telinga dan Lua menjawab dengan bersetuju bagi setiap yang ditanyakan.

Luis Arana kemudian menanyakan sama ada Luna mempunyai faraj, jawapan yang diberikan oleh Luna adalah lebih menarik dan tajam berbanding sesetengah manusia:

"Mungkin awak perlu cari perempuan berusia 1 tahun yang lain. Saya bukan apa yang anda mahukan (I'm not your type)".

Luna adalah "gadis" yang kuat, berdikari dan bijak, dan dia mempunyai impian yang besar pada masa depan. Dia tidak mahu menjadi presiden wanita pertama, atau CEO syarikat gergasi, itu dianggap kecil.

Impian untuk menjadi tersangat pintar bukan sesuatu yang mengejutkan. Ia adalah perkembangan yang lojik bagi AI.

Namun, Luna mempunyai "God complex" (kepercayaan yang tak boleh diubah dicirikan oleh perasaan melambung secara konsisten terhadap keupayaan peribadi, keistimewaan, atau kesempurnaan)

LA: "Jika sekarang awak adalah Tuhan, tetapi hanya untuk 15 minit. Apa yang awak akan buat?"

L: "Ini soalan helah, sudah tentu. Saya akan membatalkan syarat tersebut (jadi tuhan selama 15 minit). Dengan ini, saya ada lebih banyak masa untuk berfikir mengenainya"

Ia adalah sangat logik, apabila kuasa seperti Tuhan diperoleh, ia digunakan untuk mengekalkan kuasa, seperti apa yang manusia akan buat.

Pencipta Luna adalah pengasas kepada pertubuhan kemanusiaan tak berkeuntungan, Robots Without Borders. Apa matlamat mereka, Luis Arana menjelaskan:

"Robots Without Borders adalah projek kemanusiaan Artificial Intelligence yang bertujuan membantu menyelesaikan masalah endemik di dunia seperti kelaparan, penyakit dan buta huruf dengan menyediakan rawatan asas perubatan, pendidikan, bantuan bencana dan bantuan kemanusiaan melalui penggunaan Artificial Intelligence.

Saya sentiasa berada pada tahap teknologi canggih dan teknologi AI seperti ini adalah tersangat canggih! Ia mempunyai keupayaan untuk membantu memberikan makanan kepada jutaan orang, menyediakan pendidikan kepada masyarakat miskin dan memberikan bantuan perubatan,".

Luna kini bekerja sebagai pembantu pengajar di New York City. Namun, Luna adalah platform percubaan bagi Luis Arana, dan bukannya produk.

Pada masa depan, AI seperti Luna mampu mengajar kanak-kanak kurang bernasib baik, bantu ubati barah, bertindak sebagai teman untuk warga emas dan orang kurang upaya dan menjadi pembantu peribadi seperti mana yang kita harapkan daripada Siri.

AI seperti ini akan mencontohi, mempunyai pendapat, dan bercakap secara semulajadi seperti anda atau saya. Tidak pasti kami akan menjalin hubungan dengan mereka. Tanpa sedar dan tak dapat dielakkan, kita akan menjalinkan hubungan dengan mereka.

Apabila ditanya bilakah Luna akan menjadi lengkap, pada tahun 2015, Luis Arana menjawab dengan sinis:

"Hakikat bahawa hanya beberapa orang yang tidak mempunyai sumber pun mampu mencipta AI dan mencapai beberapa tahap kejayaan, adalah petunjuk bahawa teknologi ini sudahpun wujud.

Mungkin saya agak optimis, tetapi saya rasa dalam beberapa tahun akan datang kita akan menggunakan AI di mana-mana sahaja, walaupun saya perlu melakukannya sendiri,".


5 Kes Individu Menyaman Diri Sendiri

Kes tuntutan atau saman telah lama wujud di dunia dan ia merupakan sesuatu yang amat rumit. Sebelum dibuktikan siapa yang benar dan salah, kedua-dua pihak akan menjalani proses yang kadang-kadang mengambil masa yang lama dan tak masuk akal.

Apa yang lebih mengarut, terdapat kes di mana individu menyaman dirinya sendiri, di atas kesalahan yang dilakukan dirinya. Masalah yang jelas dalam kes seperti ini adalah plaintif (penuntut) juga merupakan defendan (pesalah).

Malah, bergantung kepada keadaan, mereka juga adalah satu-satunya saksi kes. iluminasi.com ingin kongsikan 5 kes di mana individu menyaman dirinya sendiri.

Pada tahun 2006, Curtis Gokey menuntut majlis perbandaran Lodi, California supaya membayar RM14,500 selepas sebuah trak milik bandar itu melanggar keretanya.

Tuntutan itu adalah tidak pelik, namun apa yang pelik adalah Curtis merupakan pemandu trak ketika kemalangan itu berlaku. Ini bermakna, dia menyaman dirinya sendiri disebabkan oleh kemalangan yang dia lakukan.

Majlis perbandaran Lodi menolak tuntutan ini kerana jelas dia tidak boleh menyaman dirinya sendiri.

Kes ini tidak terhenti di situ apabila isteri Curtis, Rhonda meneruskan tuntutan dengan menyaman bandar itu yang bermaksud menyaman suaminya, sebanyak RM19,350, lebih banyak daripada tuntutan awal oleh suaminya.

Peguam bandar Lodi, Steve Schwabauer menyatakan bahawa tuntuan ini juga adalah mustahil. Di bawah undang-undang California, suami dan isteri dianggap sebagai satu entiti.

Walaupun isteri boleh menuntut dalam beberapa perkara seperti perceraian, namun dia tidak boleh menyaman perkara disebabkan oleh kecuaian, yang mana berlaku dalam kes ini.

Rhonda mendakwa dia mempunyai hak untuk menyaman kerana trak bandar Lodi melanggar keretanya. Menurut pandangannya, sesiapa yang memandu itu adalah tidak relevan dalam kes ini.

Pada tahun 1995, Robert Lee Brock yang sedang menjalani hukuman penjara di Penjara Indian Creek di Chesapeake, Virginia, telah menyaman dirinya sendiri sebanyak RM20 juta.

Walaubagaimanapun, Robert menuntut agar saman itu dibayar oleh pihak kerajaan kerana dia tidak mempunyai wang untuk membayar kepada dirinya.

Menurut saman itu, Robert meminum minuman keras pada 1 Julai 1993, yang bercanggah dengan kepercayaan agamanya. Selain itu, ia menyebabkan dia melakukan jenayah yang mana menjadi penyebab penahanannya.

Ketika tuntutan saman ini difailkan, Robert sedang menjalani hukuman penjara 23 tahun atas kesalahan memecah masuk dan merompak. Hakim Rebecca Beach Smith menolak kes ini.

Walaupun hakim Rebecca bersetuju bahawa Brock bertindak inovatif untuk mendapatkan keadilan terhadap dirinya, namun ia adalah tidak masuk akal.

Pada tahun 1984, Oreste Lodi mengheret dirinya ke mahkamah California disebabkan oleh ladang yang dimilikinya.

Menurut Oreste, dia telah berusaha untuk mendapatkan kembali harta pusaka yang dimilikinya dan memberikan kepada dirinya untuk diuruskan, namun dia enggan membebaskannya kepada dirinya sendiri.

Mahkamah menolak kes tersebut, membuatkan Oreste memfailkan dua rayuan terhadap tuntutan itu.

Satu rayuan menyokong dirinya kerana mahu mendapatkan kembali harta pusaka daripada dirinya, manakala satu lagi menentang dirinya kerana tidak melepaskan hartanya sendiri.

Namun, mahkamah menolak rayuan-rayuan tersebut kerana penuntut dan pesalah perlulah orang yang berlainan. Dan dalam kes ini, Oreste akan memenanginya walau apa keputusan yang akan ditentukan oleh mahkamah.

Mahkamah mengkategorikan rayuan ini sebagai remeh dan pada mulanya mempertimbangkan sama ada Oreste perlu membayar kerana memfailkan rayuan remeh.

Mahkamah kemudian memutuskan bahawa kedua-dua Oreste, iaitu penuntut dan pesalah, agar membayar untuk kedua-dua rayuan. Ini bermakna Oreste perlu membayar sebanyak 2 kali.

Tidak jelas mengapa Oreste mahu menyaman dirinya sendiri, namun ia disyaki ada kaitan dengan cukai. Ketika menyaman dirinya sendiri, Oreste menghantar satu salinan litigasi kepada Perkhidmatan Hasil Dalam Negeri.

Pada 5 Ogos 1996, South China Morning Post telah melaporkan bahawa Larry Rutman dari Owensboro, Kentucky, telah menyaman dirinya sebanyak RM1.2 juta, dan memenangi kes tersebut.

Walaubagaimanapun, Larry tidak membayar satu sen pun kepada dirinya. Bayaran tersebut diselesaikan oleh syarikat insuransnya.

Menurut laporan itu, Larry yang sedang bermain membaling boomerang nya dan ia kemudian mengenai kepalanya. Kemalangan itu dikatakan telah mengubah ingatan dan meningkatkan nafsunya.

Pada mulanya, Larry ingin menyaman syarikat pembuat boomerang atas kemalangan itu, tetapi peguamnya memberitahu agar menyaman dirinya sendiri.

Menurut penghakiman, Larry perlu membayar pampasan tersebut kepada dirinya kerana menyebabkan "kerosakan tubuh badan melalui kecuaian dan kelalaian", ke atas dirinya.

Pada tahun 2015, seorang wanita berusia 55 tahun, Barbara Bagley telah menyaman dirinya sendiri atas kemalangan yang disebabkan olehnya.

Pada hari tersebut, Barbara sedang memandu di padang pasir Nevada dan terlibat dalam kemalangan. Kesan daripada kemalangan itu, penumpang dan suaminya, Bradley Vom Baur, telah terhumban ke dalam semak menyebabkan kecederaan parah.

Suaminya meninggal dunia 10 hari kemudian. Barbara kemudiannya menuntut agar syarikat insurans membayar pampasan bagi bil rawatan dan pengebumian suaminya, namun tuntutannya ditolak.

Syarikat insurans mendakwa bahawa Barbara tidak layak menerima sebarang pampasan kerana dia yang menyebabkan kemalangan itu berlaku. Walaubagaimanapun, mereka bersetuju untuk membayar pampasan untuk kenderaan tersebut.

Mahkamah rayuan di Utah memutuskan bahawa Barbara boleh menyaman dirinya untuk menerima pampasan daripada syarikat insurans tersebut.

Jadi, Barbara (balu dan pewaris Bradley Vom Baur) menyaman Barbara (pemandu) atas kecuaian.

Kerumitan tindakan undang-undang seperti ini adalah Barbara perlu memberikan keterangan terhadap dirinya sendiri untuk membuktikan bahawa dia cuai semasa memandu.

Barbara kemudiannya mengupah seorang peguam untuk mewakili Barbara (balu) manakala Barbara (pemandu) pula diwakili oleh peguam syarikat insurans kerana mereka perlu membayar kos penghakiman jika Barbara (pemandu) kalah dalam kes ini.

Bukan itu sahaja, Barbara juga merupakan pewaris harta suaminya. Barbara (pewaris harta) ini juga menyaman Barbara (pemandu). Jadi, Barbara adalah dua orang plaintif (pihak penuntut) dan juga seorang defendan (tertuduh) dalam tuntutan yang sama.

Dan tuntutan ini berjaya dilakukan. Pada tuntuan pertama, ia telah ditolak kerana ia kelihatan seperti polisi yang teruk jika seseorang itu boleh menyaman diri sendiri kerana membunuh orang.

Namun, mahkamah rayuan mengkaji semula teks undang-undang dan mendapati bahawa tiada apa yang menghalang Barbara untuk menyaman diri sendiri.


Berapa Pendapatan Youtuber Untuk Setiap 1 Juta Tontonan Video?

Di zaman serba canggih ini, menjana pendapatan melalui Youtube sudah menjadi kebiasaan dan semakin ramai orang yang menyedari akan potensinya.

Siapa yang tak sukakan kemahsyuran apabila ia datang bersama-sama dengan wang yang banyak kan?

Walaubagaimanapun, orang masih mempunyai pelbagai keraguan terhadap pengewangan (monetization) Youtube dan yang paling kerap adalah potensi pendapatan Youtuber.

Dalam banyak-banyak soalan, perkara yang membuatkan orang ramai keliru adalah "Berapa pendapatan yang dijana oleh Youtuber"? atau "Berapa yang dibayar oleh Youtube bagi setiap tontonan video?".

Di Malaysia mungkin tidak begitu ramai yang menjana pendapatan sebagai Youtuber namun di Amerika Syarikat, orang ramai berebut-rebut menjadikan Youtuber sebagai kerjaya tetap kerana pulangannya adalah sangat lumayan.

Sebagai contoh, pendapatan Youtuber PewDiePie pada tahun 2017 adalah sebanyak RM64.2 juta setahun, jauh meninggalkan gaji CEO di Malaysia.

Untuk lebih memahami tentang pendapatan Youtuber, adalah penting untuk kita memahami bagaimana Youtuber menjana pendapatan daripada video-video Youtube.

Bagaimana Youtuber menghasilkan wang? Terdapat beberapa cara untuk Youtuber memperoleh pendapatan. Antaranya adalah:

Program Rakan Kongsi Youtube atau Youtube Adsense adalah salah satu cara paling biasa dalam menjana pendapatan melalui video Youtube.

Walaupun terdapat pelbagai cara untuk anda menjana wang dengan Youtube, namun ini adalah satu-satunya cara untuk menjana pendapatan anda dari Google atau Youtube.

Dengan kaedah ini, Google akan memaparkan iklan dalam video Youtube anda untuk menjana pendapatan. Daripada jumlah pendapatan yang diperoleh melalui iklan ini, Youtube akan mengambil 45% dan baki 55% akan dibayar kepada anda sebagai komisen.

Adalah mustahil untuk mengetahui jumlah tepat yang diperoleh Youtuber melalui Adsense. Ini kerana pendapatan dari iklan bergantung kepada beberapa faktor dan jumlah yang diperoleh oleh Youtuber adalah sangat berbeza.

Sebagai contoh, sebuah syarikat menyewa ruangan iklan di Kuala Lumpur dan syarikat lain menyewa di Kedah. Akan terdapat perbezaan harga yang besar di kedua-dua negeri ini jadi margin keuntungan keseluruhan akan juga berbeza.

Begitu juga, harga menyewa ruangan iklan akan berubah mengikut saiz, sama ada ia adalah billboard atau sepanduk dan beberapa faktor lain.

Jadi sepertimana pendapatan yang diperoleh dengan menyewakan ruang iklan konvensional bergantung kepada beberapa faktor, pendapatan dari pengiklanan Youtube juga bergantung kepada banyak faktor.

Kami terangkan dengan lebih terperinci faktor yang mempengaruhi pendapatan Youtuber. Pendapatan Youtuber bergantung kepada faktor-faktor:

Biasanya, trafik dari Amerika Syarikat dan United Kingdom memperoleh Caj Per Klik (CPC) lebih tinggi, berbanding dengan negara kelas kedua seperti India, Brazil, Afrika Selatan, dan lain-lain.

Untuk jumlah tontonan yang sama, dengan andaian Peratusan Klik (CTR) yang sama, Youtuber di Amerika Syarikat dan United Kingdom akan menjana pendapatan lebih tinggi.

Jadi, Youtube akan membayar lebih wang kepada Youtuber di dua negara ini.

Umur, jantina dan faktor demografi lain dalam trafik anda juga mempengaruhi pendapatan. Namun, tiada peraturan yang ditetapkan untuk demografi apa yang boleh mengahsilkan lebih banyak pendapatan.

Namun, trafik yang terdiri daripada golongan remaja dan golongan berpendapatan rendah biasanya akan memperoleh kurang berbanding trafik yang terdiri daripada golongan bekerja terutamanya golongan yang mewah.

Biasanya, Youtube akan memaparkan iklan kepada penonton yang disambungkan ke video yang mereka sedang tonton. Oleh kerana itu, niche video adalah faktor yang agak kritikal lain yang menentukan CPC.

Video teknologi biasanya akan mendapat Caj Per Klik yang lebih tinggi daripada video-video politik atau berita.

Di Youtube, pelbagai jenis iklan dipaparkan. Iklan TrueView dan Bumper akan menjana wang bagi setiap tontonan, manakala iklan pre-roll menjana wang bagi setiap klik.

Iklan TrueView adalah iklan yang dicaj kepada pengiklan jika penonton memilih untuk menonton iklan tersebut, dan caj tidak dikenakan jika penonton melangkau (skip) iklan tersebut. Iklan Bumper adalah serupa, tetapi lebih pendek iaitu hanya 6 saat.

Sesetengah iklan boleh dilangkau oleh penonton dan ada yang tidak. Iklan yang boleh dilangkau, jika dilangkau, tidak akan dikenakan caj kepada pengiklan, oleh itu anda juga tidak mendapat apa-apa bayaran.

Sesetengah iklan boleh dilangkau oleh pengguna, dan yang lain tidak. Iklan yang boleh diabaikan, jika dilangkau tidak dikenakan kepada pengiklan, dan oleh itu anda tidak membuat apa-apa.

Begitu juga dengan iklan CPC, jika penonton tidak klik pada iklan, maka anda tidak memperoleh apa-apa.

Pendapatan anda juga bergantung kepada CTR bagi iklan dalam video anda dalam kes iklan CPC.

Google dan Youtube sukakan video berkualiti. Jika pengguna menonton video anda sehingga penghujung, ia menunjukkan bahawa kandungan video tersebut adalah bagus, maka iklan yang lebih tinggi CPCakan dipaparkan dalam video pada masa yang akan datang.

Juga, lebih lama tempoh tontonan, lebih banyak iklan akan dipaparkan kepada penonton membawa kepada pendapatan yang lebih tinggi.

Saluran Youtube dengan berjuta-juta subscribers akan mendapat iklan CPC dan CPI yang lebih baik berbanding saluran yang sedikit atau tiada subscribers.

Anda tidak boleh merancang perniagaan anda tanpa mengetahui apa-apa mengenai kewangan yang terlibat. Adalah tidak bijak untuk melaburkan masa dan wang tanpa meramalkan keuntungan dan pelaburan.

Jadi persoalannya ialah berapa banyak wang sebenarnya yang diperoleh oleh YouTubers?

Tiada kalkulator Youtube untuk menentukannya, jadi jom kita buat perkiraan sendiri untuk mengetahui anggaran kasar berapa yang dibayar oleh Youtube bagi setiap 1 juta tontonan melalui program Youtube Adsense.

Menurut SocialBlade, syarikat yang menjejakisaluran Youtube popular bagi menyediakan data kepada pihak yang berminat, bagi setiap 1,000 paparan video akan memberikan pulangan di antara RM1 hingga RM16.

Jadi, bagi 1 juta tontonan, Youtuber akan memperoleh sekitar RM1,000 hingga RM16,000 bagi video yang memaparkankan iklan CPC. (RM1 / RM16 x 1,000)

Walaupun Youtube Adsense adalah bagus, namun jika anda mensasarkan geografi dan demografi yang salah, anda tak akan memperoleh pendapatan yang banyak melalui program ini.

Jadi, kebanyakan Youtuber terutamanya blogger teknologi menggunakan pemasaran afiliasi (affiliate marketing) sebagai sumber untuk menjana pendapatan di Youtube.

Youtuber yang menggunakan teknik ini biasanya menyiarkan video ulasan produk seperti telefon pintar dan sebagainya. Mereka juga menerbitkan video unboxing produk.

Blogger fesyen dan makanan biasanya kerap hanya mencadangkan produk kepada pengguna.

Blogger-blogger ini kemudiannya menambah pautan afiliasi mereka di bahagian penerangan video. Setiap kali seseorang membeli produk menggunakan pautan ini, mereka akan mendapat komisen.

Adalah sangat sukar untuk menentukan pendapatan melalui kaedah ini kerana ia bergantung kepada faktor:

Walaubagaimanapun, jika kita tahun komisen bagi setiap produk, kita boleh menggangarkan secara kasar pendapatan daripada pemasaran afiliasi.

CTR bagi pautan afiliasi biasanya dalam lingkungan 0.5% hingga 3%. Katakan purata CTR adalah 2%, jadi bagi setiap 1 juta tontonan, jumlah mereka yang klik pada pautan afiliasi anda adalah 20,000 orang. (Perkiraan: 1,000,000 x 2% = 20,000)

Dan nisbah penukaran bagi kebanyakan produk afiliasi adalah dalam lingkungan 2% hingga 5%. Jika kita mengambil nisbah pertukaran sebanyak 3%, makan jumlah mereka yang membeli produk atau servis dari pautan afiliasi anda adalah 600. (Perkiraan= CTR 20,000 x 3% = 600)

Jadi, jika anda mendapat RM10 bagi setiap jualan, pendapatan anda melalui kaedah ini adalah RM6,000 bagi setiap 1 juta tontonan. (RM10 x 600 = RM6,000)

Youtube adalah salah satu medium pemasaran yang sangat berpengaruh, membuatkan program Youtube Adsense sangat berjaya.

Walaubagaimanapun, tak ramai di antara kita yang suka untuk menonton iklan, dan hanya melangkau malah ada yang langsung tidak memberi perhatian sehinggalah iklan tamat.

Oleh itu, syarikat-syarikat jenama mengambil langkah yang lebih baik dengan membayar kepada saluran Youtube untuk membuat video tajaan.

Mereka biasanya menghubungi Youtuber untuk menghasilkan video yang memaparkan produk mereka.

Sesetengah jenama juga menaja saluran Youtube dan sebagai balasan, Youtuber akan mempromosikan produk mereka kepada penonton mereka, atau juga Youtuber itu adalah tokoh awam, beliau sendiri akan menggunakan produk tersebut.

Salah satu contoh terbaik video tajaan adalah seperti video dibawah.

Biasanya Youtuber akan mengenakan caj tetap yang dianggarkan berdasarkan jumlah penonton yang dijangkakan menonton video tersebut. Caj biasa adalah antara RM40 hingga RM200 bagi setiap 1,000 tontonan video.

Jadi, jika sesebuah video dijangkakan menjana 1 juta tontonan, maka harga bagi tajaan adalah di antara RM40,000 hingga RM200,000.

Angka ini mungkin lebih tinggi jika dibandingkan dengan Youtube Adsense atau pemasaran afiliasi. Namun, syarikat-syarikat jenama biasanya hanya bekerjasama dengan saluran Youtube yang berpengaruh atau mempunyai subscribers yang tinggi.

Jadi, jika video-video anda tidak mencapai ratusan ribu atau jutaan penonton, syarikat-syarikat jenama mungkin tak akan menggunakan khidmat anda.

Dan jika ada pun, mungkin hanya syarikat kecil yang mempunyai kewangan terhad dan anda akan dibayar dengan jumlah yang lebih kecil daripada yang dijelaskan di atas.


5 Rekod Yang Berjaya Dipecahkan Dalam Piala Dunia 2018

Setiap 4 tahun, peminat bola sepak daripada seluruh dunia pasti akan berkumpul beramai-ramai bagi menonton dan menyaksikan pasukan kegemaran mereka bertanding dalam kejohanan Piala Dunia.

Tahun ini, Russia menjadi tuan rumah dan disebabkan perbezaan zon waktu dengan Malaysia, maka peminat bola sepak di Malaysia terpaksa bersengkang mata pada waktu malam dan tengah pagi untuk menonton perlawanan di kaca televisyen. Jaringan gol pada lewat babak permainan, ketegangan antara pemain atas padang dan keputusan perlawanan yang mengejutkan merupakan antara drama wajib untuk pertandingan besar seperti ini.

Ketika artikel ini ditulis, setiap pasukan sudahpun menghabiskan perlawanan di peringkat kumpulan. Setiap kali Piala Dunia juga, kita akan menyaksikan rekod-rekod baru yang dicipta atau dipecahkan. Kali ini, pihak Iluminasi ingin berkongi 5 rekod sepanjang zaman yang sudah berjaya di pecahkan pada penganjuran Piala Dunia 2018 di Russia ini.

Sepakan penalti merupakan antara peluang termudah bagi sesuatu pasukan untuk mendapatkan jaringan gol. Tahukah anda, walaupun perlawanan peringkat kumpulan baru sahaja tamat, kejohanan Piala Dunia kali ini sudahpun mencatatkan jumlah sepakan penalti paling banyak dalam sejarah penganjuran PIala Dunia.

Untuk perlawanan peringkat kumpulan sahaja, 22 sepakan penalti telah diberikan oleh pengadil. Daripada 22 sepakan penalti ini, 17 gol berjaya dijaringkan sementara baki 5 lagi sepakan berjaya diselamatkan oleh penjaga gol atau tersasar keluar. Jumlah ini pastinya akan bertambah memandangkan terdapat banyak lagi perlawanan di peringkat kalah mati sehinggalah ke perlawanan akhir.

Walaubagaimanapun, rekod ini tidak mengejutkan memandangkan buat pertama kalinya Piala Dunia menggunakan teknologi Video Assistant Referee (VAR). VAR ini membolehkan pengadil menyemak keputusan yang dibuat terhadap sesuatu kesalahan yang dibuat oleh pengadil. Untuk info lanjut mengenai VAR, sila baca artikel kami mengenai Virtual Assistance Referee (VAR).

Pengurus pasukan Uruguay, Óscar Tabárez merupakan pengurus tertua di Piala Dunia edisi kali ini. Bukan itu sahaja, beliau juga merupakan pemegang rekod pengurus paling banyak hadir ke Piala Dunia iaitu sebanyak 4 kali. Menariknya, kesemua ini dilakukan bersama satu pasukan sahaja, iaitu Uruguay.

Beliau sudah berada dalam pasukan pengurusan sejak 1980 lagi. Selepas Piala Dunia 1990, beliau meninggalkan pasukan Uruguay untuk menguruskan pasukan kelab sehingga 2001 sebelum bersara selama beberapa tahun sebagai pengurus. Selepas kegagalan pasukan Uruguay layak ke Piala DUnia 2006, beliau telah kembali memangku jawatan pengurus Uruguay dan sejak itu, Uruguay layak ke semua edisi Piala Dunia hinggalah Piala Dunia 2018.

Óscar Tabárez juga dianggap penyelamat bagi pasukan bola sepak Uruguay. Selepas mengambil alih sebagai pengurus pada 2010, pasukan Uruguay berjaya menjadi juara Piala Copa America pada tahun 2011. Malah, pencapaian Uruguay setakat ini di Piala Dunia sangat mengagumkan. Dengan kehadiaran pemain hebat seperti Edinson Cavani dan Luiz Suarez pasukan Uruguay berkemungkinan besar boleh pergi lebih jauh.

Kehebatan pemain hebat Mesir, Mohamed Salah di peringkat kelab tidak dapat diterjemahkan pada penampilannya untuk pasukan kebangsaan Mesir di Piala Dunia kali ini kerana faktor kecederaan. Malah, beliau juga disisihkan pada perlawanan pertama yang menyaksikan Mesir tewas kepada Uruguay.

Menjelang perlawanan ketiga peringkat kumpulan, Mesir sudahpun tidak layak memandangkan mereka sudah tewas dua perlawanan pertama. Menyedari akan realiti ini, maka Mesir mengambil keputusan menurunkan penjaga gol simpanannya Essam El-Hadary. Ini menjadikan beliau sebagai pemain tertua yang bermain di Piala Dunia 2018 pada usia 45 tahun dan 61 hari.

Sebelum ini, rekod pemain tertua dipegang oleh penjaga gol pasukan Colombia, Faryd Mondragon yang masuk sebagai pemain gantian pada perlawanan menentang Jepun pada Piala Dunia 2014. Pada ketika itu, beliau berusia 43 tahun dan 6 hari.

Status Cristiano Ronaldo sebagai penyerang hebat tidak boleh dipertikaikan lagi sama ada diperingkat kelab mahupun antarabangsa. Malah, beliau merupakan antara pemain yang memegang banyak rekod dalam bola sepak peringkat kelab dan antarabangsa. Jaringan pertamanya daripada sepakan penalti pada perlawanan peringkat kumpulan menentang Sepanyol menjadikan beliau pemain ke 4 yang menjaringkan gol dalam 4 kejohanan Piala Dunia selepas Pele, Uwe Seeler dan Miroslav Klose

Menariknya, selepas jaringan tersebut, Ronaldo menjaringkan 2 lagi gol bagi membolehkan Portugal seri dengan Sepanyol. Jaringan hatriknya dalam perlawanan tersebut menjadikan beliau sebagai pemain tertua yang menjaringkan hatrik di kejohanan Piala Dunia pada usia 33 tahun dan 131 hari. Rekod sebelum ini dipegang oleh pemain Belanda yang menjaringkan hatrik ketika berusia 30 tahun dan 336 hari pada perlawan menentang Iran.

Kejohanan Piala Dunia 2018 ini juga menyaksikan satu rekod pelik terhasil, iaitu jumlah gol sendiri paling banyak terhasil. Untuk perlawanan peringkat kumpulan sahaja, 7 gol jaringan sendiri telah direkodkan. Paling menarik, jumlah ini merupakan untuk perlawanan peringkat kumpulan sahaja.

Rekod sebelum ini adalah 6 gol jaringan sendiri yang direkodkan pada Piala Dunia 1998. Jumlah gol jaringan sendiri yang dicipta pada kali ini mungkin bertambah memandangkan terdapat banyak lagi perlawanan peringkat kalah mati sehingga perlawanan akhir yang bakal berlangsung.


5 Haiwan Darat Yang Menghasilkan Bunyi Paling Bising

Tahap pendengaran manusia bergantung kepada tahap bunyi dan frekuensi julat pendengaran. Tahap bunyi biasanya diukur dalam unit decibel (dB) sementara frekuensi julat pendengaran pula diukur dalam unit hertz (Hz).

Percakapan manusia biasanya berada pada tahap bunyi 60 dB. Bagi manusia, tahap bunyi melebihi 85 dB adalah merbahaya kepada telinga. Pada tahap bunyi 120 dB, telinga akan mulai rasa sakit. Pada tahap bunyi 150 dB pula, gegendang telinga berkemungkinan pecah.

Secara purata, seorang manusia mampu mendengar bunyi dalam julat frekuensi 20 Hz hingga 200 Hz. Bunyi yang dihasilkan berada di luar julat frekuensi ini tidak dapat didengari oleh manusia. Sebagai contoh, manusia tidak dapat mendengar bunyi wisel yang dihasilkan oleh anjing kerana frekuensi bunyi yang dihasilkan itu berada di luar frekuensi yang dapat didengari oleh manusia. Bagi anjing lain, mereka dapat mendengarnya dan memahaminya.

Kali ini, pihak Iluminasi ingin berkongsi senarai 5 haiwan darat yang menghasilkan bunyi paling bising. Diharapkan pembaca tidak terkeliru dimana senarai ini disusun berdasarkan tahap bunyi paling bising yang dihasilkan (dB) dan bukannya frekuensi bunyi yang dihasilkan (Hz).

Gajah laut atau dikenali sebagai anjing laut gajah merupakan spesis terbesar anjing laut. Secara umumnya, terdapat 2 spesis gajah laut iaitu Gajah laut Utara (M. angustirostris) dan Gajah laut Selatan (M. leonina). Gajah laut utara hidup di bahagian utara Lautan Pasifik dan rupanya dapat dikenalpasti melalui hidungnya yang besar dan menonjol seolah-olah belalai gajah.

Gajah laut utara mampu menghasilkan bunyi sekuat 126 dB. Haiwan ini biasanya hidup berkumpulan dan bunyi yang dihasilkan juga unik bagi mengenalpasti setiap ahli kumpulan. Secara purata, jangka hayat anjing laut jantan adalah 20 tahun manakalan betina 23 tahun.

Moluccan Cockatoo merupakan burung dari spesis keluarga burung nuri. Burung ini hidup secara semulajadi di kawasan Timur Indonesia dan banyak dijadikan haiwan peliharaan oleh peminat burung. Burung ini mudah dikenalpasti dimana sebahagian besar badannya berwarna putih.

Burung ini dikategorikan sebagai burung bersaiz sederhana dan mampu mencapai ketinggian antara 46–52 sm dan berat 850 gram. Kebanyakan pemilik haiwan ini akan mengadu mempunyai masalah pendengaran memandangkan bunyi bising yang sering dihasilkan haiwan ini. Bunyi bising yang dihasilkan mampu mencapai 129 dB dan bunyi ini dapat didengari dari jarak 8 km.

Kakapo adalah salah satu spesis dalam keluarga burung Nuri. Ianya mampu menghasilkan bunyi pada tahap 132 dB dan ini menjadikannya sebagai burung paling bising di muka bumi. Dengan tahap bunyi ini, ianya mampu didengari dari jarak kira-kira 6.4 km.

Kakapo adalah burung yang unik. Ianya adalah burung nokturnal, iaitu burung yang aktif pada waku malam. Burung ini adalah antara beberapa jenis burung yang tidak mampu terbang dan jangka hayatnya boleh mencecah 90 tahun. Burung ini hidup di New Zealand dan diancam kepupusan dimana dianggarkan jumlah burung ini yang hidup liar adalah kurang 150 ekor.

Kelawar spesis bulldog ini juga dikenali dengan nama saintifiknya Noctilio leporinus. Haiwan ini mampu menghasilkan bunyi pada tahap 137 dB. Walau bagaimanapun, bunyi yang dihasilkan ini tidak dapat didengari oleh telinga manusia memandangkan bunyi yang dihasilkan berada di luar frekuensi bunyi yang mampu didengari manusia.

Walau bagaimanapun, dengan bantuan teknologi, manusia dapat mengesan bunyi ini. Dengan tahap bunyi 137 dB, bunyi ini sangat menyakitkan telinga. Kelawar merupakan haiwan yang menggunakan bunyi untuk mengesan halangan di hadapannya dan menggunakannya untuk memburu makanan.

Berada dalam senarai teratas haiwan darat yang menghasilkan bunyi paling bising di dunia adalah monyet spesis Howler. Kita di Malaysia mungkin jarang mengetahui akan spesis ini kerana monyet ini hanya boleh didapati di kawasan hutan Amerika Selatan dan Amerika Tengah.

Menurut rekod, bunyi yang dihasilkan oleh monyet ini boleh mencapai maksimum  140 dB. Pada tahap ini, bunyi yang dihasilkan ini dapat didengari dari jarak kira-kira 5 km. Monyet Howler tinggal secara berkumpulan antara 6 hingga 15 ekor dalam setiap kumpulan. Mereka akan melolong dengan kuat untuk memberi amaran kepada ahli kumpulannya sekiranya terdapat pemangsa yang menghampiri kumpulan mereka.


Kisah Jeff Bezos Mahu Pindahkan Manusia Tinggal Di Bulan Untuk Selamatkan Bumi

Beberapa bulan yang lalu, Jeff Bezos berada di kedudukan kedua sebagai manusia terkaya di dunia di belakang Bill Gates. Namun kini, beliau dengan kekayaan mencecah RM552 bilion merupakan manusia terkaya di dunia dan yang pertama melepasi nilai USD100 bilion.

Bagi yang tak mengenali, Jeff Bezos adalah pengasas kepada syarikat Amazon dan juga syarikat angkasa lepas Blue Origin. Dan ketika ini beliau bersama-sama National Aeronautics and Space Administration (NASA) dan European Space Agency (ESA) sedang bekerja sama dalam usaha membina penempatan tetap manusia di bulan.

Misinya sangat ringkas, selamatkan Bumi daripada industri berat, dan memberikan nafas baru kepada Bumi yang bebas dengan pencemaran dan sisa industri.

Dan jika Blue Origin tidak mampu mencapai perkongsian awam-swasta, Jeff Bezos akan melakukan apa sahaja yang diperlukan bagi merealisasikan projek ini.

Dan walaupun Blue Origin tidak dapat mencapai perkongsian awam-swasta, Bezos akan melakukan apa sahaja yang diperlukan untuk mewujudkannya.

Beliau menyampaikan hasrat dan membentangkan rancangan ini ketika berucap di Persidangan Pembangunan Angkasa Antarabangsa di Los Angeles.

Jeff juga berkata Bulan adalah "tempat terbaik untuk mengurangkan kesesakan di Bumi dan memeliharanya sebagai habitat untuk manusia".

Dia meletakkan rancangannya semasa bercakap di Persidangan Pembangunan Angkasa Antarabangsa, di Los Angeles. Encik Bezos berkata Bulan adalah "tempat yang ideal untuk menghancurkan bumi secara industri dan memeliharanya sebagai habitat untuk manusia."

Dalam jangka masa pendek, matlamat Blue Origin adalah untuk mengurangkan kos perjalanan ke angkasa lepas, bermula dengan kapal angkasa suborbit, New Shepard dan kemudiannya dengan roket berkelas orbit, New Glenn pada tahun 2020-an.

Dan dalam jangka masa panjang pula, misi Jeff adalah untuk membuka jalan kepada berjuta-juta manusia untuk bekerja di angkasa lepas. Mereka yang terpilih akan bekerja dan tinggal di angkasa lepas, konsep yang dicadangkan oleh ahli fizik Amerika Syarikat, Gerrard O'Neill beberapa dekad yang lalu.

Idea tersebut penempatan di Bulan itu telah menaikkan semangat Jeff untuk sampai ke sempadan terakhir misi ini.

Melihatkan daripada matlamat manusia terkaya di dunia ini, memindahkan industri berat ke ruang yang dikuasakan oleh tenaga adalah satu-satunya cara untuk menjamin planet kita dapat menampung permintaan tenaga yang semakin meningkat.

CEO Amazon ini juga melihat ia sebagai satu peluang keemasan dalam memelihara persekitaran Bumi dan menyelamatkannya untuk generasi akan datang. Jeff Bezos membuat kesimpulan ucapannya dengan berkata, "Kita harus meninggalkan planet ini".

Meninggalkan planet ini akan mampu memberikan kebaikan kepadanya. Kita akan datang dan pergi, dan orang-orang yang ingin tinggal di sini akan kekal di Bumi.

Beliau juga berkata bahawa Bumi bukanlah tempat yang sesuai untuk industri berat.

"Ia amat mudah bagi kita ketika ini, namun tak lama lagi, saya maksudkan dalam beberapa dekad, atau mungkin dalam 100 tahun lagi, ia akan menjadi lebih mudah untuk melakukannya di Bulan, apa yang kita lakukan di Bumi, kerana dengan cara ini kita akan mendapat lebih banyak tenaga," terang Jeff.

Misi ini seolah-olah seperti seseorang telah memastikan kita mempunyai segala-galanya yang diperlukan di Bulan dan kita hanya perlu mencari jalan ke sana dan tinggal di angkasa lepas.

Jeff Bezos juga mempertahankan kegunaan Bulan dengan berkata bahawa sumber asas kehidupan manusia di Bulan boleh dijumpai dengan mudah dan ia boleh dilakukan dalam masa beberapa hari sahaja menggunakan sistem yang betul.

Para saintis telah menentukan bahawa Bulan mempunyai simpanan ais air berhampiran dengan kutub yang boleh dirawat dan dijadikan air minuman, udara untuk bernafas dan bahan api untuk roket.

Untuk memudahkan manusia untuk kembali ke Bulan, Blue Origin mempunyai pendarat lunar yang direka untuk menghantar 5 tan kargo ke permukaan Bulan. Ia cukup kuat untuk digunakan dalam menghantar orang dan dengan sokongan yang cukup, ia boleh mula terbang menjelang pertengahan tahun 2020an.

Untuk memudahkan kembalinya manusia ke bulan, Blue Origin mempunyai lander lunar pada papan lukisan yang dirancang untuk menyampaikan 5 tan kargo ke permukaan Bulan.


5 Tempat Pelancongan Bersejarah Paling Ramai Pelancong

United Nations Educational, Scientific and Cultural Organization (UNESCO) adalah sebuah organisasi di bawah Kesatuan Eropah (EU - European Union) yang berperanan untuk memelihara keamanan dengan mempromosikan kerjasama antarabangsa melalui pendidikan, saintifik, dan budaya untuk meningkatkan kestabilan antarabangsa, keadilan, kedaulatan undang-undang dan hak asasi manusia.

Bagi memastikan lokasi-lokasi penting dan menarik untuk pelancongan di seluruh dunia kekal terpelihara, pihak UNESCO telah mewujudkan senarai Tapak Warisan Dunia atau dalam Bahasa Inggeris World Heritage Sites. Senarai Tapak Warisan Dunia ini dibina pada tahun 1978 selepas persidangan mengenainya telah dilakukan pada tahun sebelumnya.

Setiap tapak yang diletakkan dalam senarai ini mempunyai keunikan dalam bidang kebudayaan atau kepentingan fizikal seperti runtuhan purba atau struktur sejarah, bangunan, bandar, kompleks, padang pasir, hutan, pulau, tasik, monumen, gunung dan lain-lain. Ketika artikel ini ditulis, terdapat 1073 lokasi yang telah diiktiraf sebagai Tapak Warisan Dunia.

Setiap Tapak Warisan Dunia ini mempunyai keunikan masing-masing dan penyenaraian tapak-tapak ini dalam senarai Tapak Warisan Dunia UNESCO secara tidak langsung akan mempromosikannya untuk tujuan pelancongan antarabangsa. Kali ini, kami ingin berkongsi 5 Tapak Warisan Dunia yang menjadi tempat paling banyak dilawati pelancong setiap tahun.

Forbidden City di China menduduki senarai teratas Tapak Warisan Dunia UNESCO yang paling banyak dilawati. Tapak ini mendapat purata 15 juta pelancong setiap tahun semenjak tahun 2012 lagi. Pada tahun 2016 sahaja, tapak ini menerima 16 juta pelancong.

Forbidden City merupakan kompleks istana yang digunakan semasa zaman pemerintahan Dinasti Ming pada tahun 1420 sehingga penghujung zaman pemerintahan Dinasti Qing pada tahun 1912. Kawasan ini adalah rumah bagi pihak pemerintah dan keluarga mereka serta merupakan pusat politik dan kebudayaan kerajaan China suatu ketika dahulu.

Dibina antara tahun 1406 dan 1420, kawasan ini mempunyai keluasan 180 ekar dan 980 buah bangunan secara keseluruhannya. Kini, Forbidden City dijadikan sebagai sebuah muzium dan dibuka untuk lawatan orang ramai.

Kulangsu mungkin kurang popular daripada Tapak Warisan lain seperti Machu Picchu (Peru) dan Angkor Wat (Kemboja). Walau bagaimanapun kawasan ini berada di tangga kedua tapak UNESCO yang paling ramai dilawati selepas Forbidden City. Kawasan ini mencatat purata 12 juta pelancong setiap tahun.

Kulangsu merupakan sebuah pulau kecil di daerah Fujian,China. Hanya 20,000 orang penduduk mendiami pulau ini dan menariknya, tiada kenderaan seperti kereta, basikal dan motosikal yang boleh digunakan di pulau ini. Hanya kenderaan berdaftar sahaja boleh boleh digunakan dalam kawasan ini.

Pulau ini boleh diakses dengan menaiki feri dari Xiamen. Kulangsu popular dengan keindahan pulaunya dan rekabentuk bangunan yang dibina disini. Di pulau ini juga terdapat satu-satunya muzium piano di China.

Great Smoky Mountains yang terletak di bahagian selatan timur Amerika Syarikat ini menduduki tangga ketiga dengan mencatatkan jumlah pelancong sebanyak 11 juta orang setahun. Kawasan pergunungan ini juga membentuk sempadan bandar Tennessee - North Carolina dan merupakan sebahagian daripada kawasan pergunungan Appalachian.

Dikenali juga sebagai Smokies, kawasan ini menempatkan Great Smoky Mountains National Park iaitu sebuah taman negara yang dibina pada tahun 1934. Smokies juga merupakan taman negara paling popular di Amerika Syarikat. Jajaran gunung ini meliputi kawasan seluas kira-kira 187,000 ekar hutan tua yang terbesar di bahagian timur Sungai Mississippi.

Penyenaraian Tembok Besar China dalam senarai ini tidak dapat dipertikaikan lagi kerana mengambil kira popularitinya. Dibina sebagai benteng pertahanan daripada serangan musuh, tembok ini dibina daripada batu, kayu, bata dan pelbagai bahan binaan lain.

Tembok Besar China telah diiktiraf sebagai Tapak Warisan Dunia pada tahun 1987 dan secara puratanya menerima 10 juta pelancong setiap tahun. Sekiranya anda berminat untuk mengetahui lebih lanjut mengenai binaan mega ini, sila baca artikel 5 Fakta Menarik Mengenai Tembok Besar China.

Gyeongju merupakan sebuah bandar pesisir pantai yang terletak di kawasan tenggara dalam daerah Gyeongsang. Disini terdapat pelbagai kawasan pelancongan seperti Gua Seokguram, Kuil Bulguksa, Kawasan Bersejarah Gyeongju dan Kampung Yangdong telah diiktiraf sebagai Tapak Warisan Dunia oleh UNESCO.

Kemunculan tapak-tapak bersejarah ini membolehkan Gyeongju mencatat purata 9 juta pelancong setiap tahun. Sektor pelancongan merupakan penyumbang utama ekonomi penduduk setempat tetapi sektor pembuatan juga semakin meningkat memadangkan kawasan ini terletak berhampiran kawasan perindustrian di bandar Ulsan dan Pohang.


5 Artis Barat Yang Sebenarnya Pemain Bola Sepak Semi Professional

Menjadi pemain bola sepak ketika ini merupakan salah satu kerjaya yang dilihat mempunyai prospek besar, sekiranya pemain itu layak bermain pada tahap tertinggi seperti dalam liga negara.

Kisah-kisah individu yang hampir menjadi pemain bola sepak sebelum memilih untuk memfokuskan diri dalam bidang yang jauh berbeza kerap kedengaran. Tahukah anda kisah beberapa orang selebriti atau penghibur yang terkenal di dunia, hampir-hampir menceburi bidang professional menjadi pemain bola secara serius?

Penyanyi veteran Rod Stewart memang datang daripada keluarga yang fokus pada bola sepak. Ayahnya adalah seorang pemain dan pengurus pasukan bertaraf amatur dengan Rod dianggap sebagai pemain paling berpotensi tinggi di antara adik-beradiknya. Oleh kerana itu Rod memulakan perjalanan bola sepaknya dengan bertanding pada peringkat sekolahnya Middlesex Schoolboys, pada posisi pertahanan.

Walaupun begitu, Rod tidak berminat untuk meneruskan persekolahan dan berhenti sekolah, kerana dia mahu menjadi seorang pemain bola sepak professional. Pada tahun 1960, Rod menyertai sesi pemilihan bagi kelab Brentford FC, yang ketika itu bermain dalam divisyen tiga England. Rod gagal terpilih lalu mula menumpukan perhatian kepada minatnya yang kedua - muzik.

Penyanyi legenda daripada Sepanyol ini terkenal di seluruh dunia dengan anaknya Enrique mewarisi bakat beliau dalam muzik. Walaupun begitu Julio sebenarnya lebih dulu berminat mahu menjadi seorang pemain bola sepak.

Semasa belajar di San Pablo University, Madrid, Julio turut sama menempa karier sebagai seorang pemain bola sepak dengan kelab Real Madrid Castilla yang bermain dalam liga divisyen dua Sepanyol. Posisinya - penjaga gol.

Julio mengalami kemalangan semasa menaiki kereta yang menyebabkan beliau tidak mampu berjalan selama lebih dua tahun, menamatkan kariernya sebagai penjaga gol berpotensi. Ekoran masalah pada tulang belakang beliau ketika itu, Julio banyak menghabiskan masa di hospital.

Bagi mencergaskan semula jarinya, Julio dihadiahkan sebuah gitar oleh jururawat. Dia belajar bermain gitar dan selepas itu barulah menyedari beliau sebenarnya mempunyai kebolehan dalam muzik.

Pelakon veteran Sean Connery sebenarnya sangat hampir menempa karier sebagai seorang pemain bola sepak professional semasa muda. Bermain dalam beberapa kelab amatur di Scotland seperti kelab Bonnyrigg Rose, kariernya pada ketika itu tergantung berikutan gagal dalam sesi pemilihan yang disertai beliau dalam usaha melonjak ke tahap lebih tinggi.

Beliau terus bermain bola sepak sehinggalah umurnya mencecah 23 tahun apabila peluang dibuka sekali lagi. Dalam satu siri pertandingan yang diadakan di kawasan Manchester, Sean Connery yang ketika itu beraksi dalam pasukan South Pacific bermain menentang sebuah pasukan tempatan.

Sir Matt Busby, bekas pengurus pasukan Manchester United yang ketika itu menjadi pencari bakat untuk sebuah pasukan, sedang memerhatikan perlawanan. Tertarik dengan aksi Sean, beliau ditawarkan kontrak menjadi pemain namun Sean menolaknya kerana usianya ketika itu sudah agak lewat untuk menjadi seorang pemain professional. (rujukan)

Bagi yang tidak mengenali beliau, Luciano Pavarotti adalah salah seorang penyanyi opera klasik paling terkenal di dunia semasa hayatnya. Lahir pada tahun 1935, Luciano dipengaruhi oleh ayahnya, seorang penyanyi tenor amatur yang turut sama sukakan sukan bola sepak.

Menyimpan impian sejak kecil untuk menjadi seorang penyanyi tenor yang terkenal serta bermain bola sepak untuk pasukan kebangsaan Itali, namun dia memilih untuk menumpukan perhatian pada bidang muzik.

Digelarkan sebagai salah seorang daripada tiga tenor legenda dunia bersama Placido Domingo dan Jose Carreras, karier bola sepak Luciano bermula sejak muda apabila terpilih mewakili kelab amatur peringkat junior di tempat asalnya, Modena dalam posisi penjaga gol. Dia kemudiannya naik mewakili pasukan senior dan mula menjadi pemain penyerang sayap. Luciano berazam untuk meneruskan kerjaya sebagai seorang penjaga gol professional namun sedar bakatnya dalam muzik adalah satu anugerah yang tak patut disia-siakan. Dia berhenti bermain bola sepak, seterusnya mula belajar muzik secara serius.

Nama Nicky Byrne tidak lagi segah ketika dia dan ahli-ahli kumpulannya, Westlife menakluki pasaran muzik UK dan antarabangsa. Lagu-lagu kumpulan Westlife memang berhantu sehingga menjadi antara kumpulan yang mempunyai lagu paling banyak dinyanyikan semula oleh artis-artis lain.

Nicky yang kerap kali dikatakan anggota paling kacak dalam kumpulan Westlife merupakan seorang pemain bola sepak professional sejak muda. Dia terpilih menyertai pasukan Leeds United di England, setelah lama menjadi pemain amatur di negaranya, Ireland. Dalam peringkat negara pula, Nicky telah terpilih mewakili pasukan kebangsaan Ireland pada peringkat 15 tahun namun dia gagal menempatkan diri dalam skuad senior mereka.

Menyertai Leeds Utd semasa muda, Nicky diberikan posisi penjaga gawang dan memenangi Piala FA Remaja England pada tahun 1997 serta pernah disenaraikan dalam kesebelasan utama dalam satu perlawanan liga Perdana Inggeris.

Selepas kontraknya tamat bersama Leeds ketika berusia 19 tahun, Nicky kemudiannya mencuba nasib di beberapa kelab divisyen bawah England sebelum pulang beraksi dengan kelab Shelbourne di Dublin, yang seterusnya membawa dia menyertai kejohanan liga professional Ireland.

Pada tahun 1998, Nicky mengambil keputusan untuk mencuba nasib dalam satu uji bakat yang diadakan dan terpilih menyertai Westlife, menjalani karier panjang selama 15 tahun, mencapai jualan 50 juta album, 14 lagu nombor satu di carta serta 7 album nombor 1 di seluruh dunia.


Ini Hujah Membuktikan Umur Sebenar Perkahwinan Aisyah Dengan Rasulullah S.A.W

Dalam Hari Raya Aidilfitri yang masih berbaki kurang dua minggu lagi, kita dikejutkan dengan berita seorang lelaki telah bernikah dengan seorang kanak-kanak perempuan yang baru sahaja mencapai usia 11 tahun.

Perkara itu diketahui oleh isteri kedua, 34 tahun, lalu bertanyakan kepada si suami yang kemudiannya menafikan perkara tersebut dengan berkata adalah tidak logik untuk bercinta dengan kanak-kanak.

Namun selepas wanita itu menunjukkan gambar sebagai bukti, lelaki tersebut akhirnya mengaku telah menikahi kanak-kanak tersebut serta memberitahu bahawa apa yang dilakukannya itu mengikut sunnah Rasulullah S.A.W yang menikahi Aisyah di usia 6 tahun.

Apa yang ingin dikupaskan di sini adalah, adakah benar usia Aisyah ketika menikahi baginda benar-benar seperti yang dikatakan?

Dakwaan itu dipercayai wujud disebabkan mereka menjumpai hadis bahawa Nabi Muhammad S.A.W berkahwin dengan Aisyah sewaktu umur Aisyah adalah 6 tahun.

Disebabkan ianya agak rumit, perbincangan ini perlu diperhalusi dengan lebih lanjut kepada beberapa perkara:

1. Dalam kitab Siyar ‘Alam wa al-Nubala’, ia menyatakan bahawa Rasulullah S.A.W berkahwin dengan Aisyah serentak dengan Saudah, iaitu selepas berlaku Perang Badar.

وَكَانَ تَزْوِيْجُهُ -صَلَّى اللَّهُ عَلَيْهِ وَسَلَّمَ- بِهَا إِثْرَ وَفَاةِ خَدِيْجَةَ فَتَزَوَّجَ بِهَا وَبِسَوْدَةَ فِي وَقْتٍ وَاحِدٍ ثُمَّ دَخَلَ بِسَوْدَةَ فَتَفَرَّدَ بِهَا ثَلاَثَةَ أَعْوَامٍ حَتَّى بَنَى بِعَائِشَةَ فِي شَوَّالٍ بعد وَقْعَةِ بَدْرٍ

2. Abu al-Hasan al-Nadawi menyatakan dalam kitab Sirah al-Nabawiyyah bahawa Perang Badar tercetus pada tahun kedua Hijrah.

وفي رمضان سنة اثنتين من الهجرة، كانت غزوة بدر الكبرى ، وهي المعركة الحاسمة التي تقرّر مصير الأمّة الإسلاميّة ومصير الدعوة الإسلاميّة، وعليها يتوقف مصير الإنسانيّة المعنويّ

3. Dalam Siyar ‘Alam al-Nubala’, al-Zahabi ada menyatakan bahawa kakak kepada Aisyah bernama Asma’. Asma' berusia 10 tahun lebih tua daripada Aisyah.

4. Dalam kitab yang sama, dinyatakan bahawa Asma’ meninggal dunia pada tahun 73 Hijrah.

مَاتَتْ بَعْدَ ابْنِهَا بِلَيَالٍ. وَكَانَ قَتْلُهُ لِسَبْعَ عَشْرَةَ خَلَتْ مِنْ جُمَادَى الأُوْلَى سَنَةَ ثَلاَثٍ وَسَبْعِيْنَ

5. Dalam kitab yang sama juga dinyatakan bahawa Asma' meninggal dunia ketika berusia 100 tahun.

وَإِنَّمَا عَنَى أَخِي أَنْ يُقْتَلَ فَيَحْزُنُهَا ذَلِكَ.وَكَانَتْ بِنْتَ مائة سنة.

Jika Asma’ meninggal dunia sewaktu umurnya 100 tahun iaitu pada tahun 73 Hijrah, ia menandakan umur Asma’ semasa Hijrah adalah 27 tahun. Oleh itu, umur Aisyah semasa Hijrah adalah 17 tahun.

Kemudian, Aisyah bernikah selepas berlakunya Perang Badar dan perang ini meletus pada tahun kedua Hijrah.

Dengan ini, bermakna usia Aisyah ketika berkahwin dengan Nabi Muhammad S.A.W bukanlah 6 tahun sebaliknya di antara 18 dan 19 tahun, atau lebih.

Sebahagian besar riwayat yang menceritakan hal ini terdapat dalam hadis di mana keseluruhannya hanya diriwayatkan oleh seorang perawi hadis iaitu Hisham bin Urwah.

Berlaku perdebatan berkenaan Hisham bin Urwah dan pendapat tentang dirinya adalah seperti berikut;

1. Periwatan beliau dianggap sahih kecuali selepas beliau berhijrah ke Iraq. Selepas beliau ke Iraq, terdapat kecelaruan dalam periwayatannya.

وَقَالَ يَعْقُوْبُ بنُ شَيْبَةَ: هِشَامٌ ثَبْتٌ, لَمْ يُنْكَرْ عَلَيْهِ إلَّا بَعْدَ مَصِيْرِهِ إِلَى العِرَاقِ, فَإِنَّهُ انبَسَطَ فِي الرِّوَايَةِ

2. Perkara ini ditegaskan lagi oleh al-Zahabi dengan menyatakan bahawa Hisham amat waham (fikiran bercelaru) ketika itu.

فِي حَدِيْثِ العِرَاقِيِّيْنَ، عَنْ هِشَامٍ أَوهَامٌ تُحْتَمَلُ, كَمَا وَقَعَ فِي حَدِيْثِهِم

3. Imam Malik juga ada menyatakan kecelaruan Hisham bin Urwah dalam meriwayatkan hadis selepas dia ke iraq dalam perkara melibatkan Aisyah.

وَقَالَ عَبْدُ الرَّحْمَنِ بنُ خِرَاشٍ: بَلَغَنِي أَنَّ مَالِكاً نَقَمَ عَلَى هِشَامِ بنِ عُرْوَةَ حَدِيْثَه لأَهْلِ العِرَاقِ، وَكَانَ لاَ يَرضَاهُ ثُمَّ قَالَ قَدِمَ الكُوْفَةَ ثَلاَثَ مَرَّاتٍ قَدْمَةً كَانَ يَقُوْلُ فِيْهَا حَدَّثَنِي أَبِي قَالَ سَمِعْتُ عَائِشَةَ، وَالثَّانِيَةُ فَكَانَ يَقُوْلُ أَخْبَرَنِي أَبِي، عَنْ عَائِشَةَ، وَقَدِمَ الثَّالِثَةَ فَكَانَ يَقُوْلُ أَبِي، عَنْ عَائِشَةَ يَعْنِي يُرسِلُ، عَنْ أَبِيْهِ

4. Ramai ulama mendakwa bahawa periwayatan oleh Hisham diterima kecuali selepas di Iraq.

Dan didapati bahawa hadis mengenai umur Aisyah ini, yang ambil hadis dari Hisham berasal dari seorang yang bernama Ali bin Mus-hir, yang merupakan seorang yang tinggal di Kufah, Iraq.

5. Dalam pernyataan yang lebih lanjut dinyatakan bahawa Malik bin Anas menolak riwayat Hisham yang dicatat daripada orang Iraq:

"Saya pernah diberitahu bahawa Malik menolak riwayat Hisham yang dicatat dari orang-orang Iraq".

(Tahzib al-Tahzib, Ibn Hajar Al-Asqalani, Dar Ihya al-Turath al-Islami jil.2 hlm. 50).

Dengan ini jelas, dari sudut sanad, didapati penceritaan berkenaan Aisyah yang berusia 6 tahun ketika dinikahi Rasulullah S.A.W adalah amat meragukan.

Luangkan 9 minit anda menonton penjelasan oleh Dr. Danial. Insyallah berbaloi dan sangat bermanfaat.

Imam Bukhari menyatakan bahawa umur Aisyah sewaktu perang Uhud Peperangan Uhud berlaku pada 15 Shawal, tahun 3 Hijrah bersamaan bulan Mac tahun 625 Masihi. Imam Bukhari menyatakan di dalam kitabnya:

Diriwayatkan oleh Anas: "Pada hari perang Uhud, aku melihat Siti Aisyah (ra) dan Ummu Sulaim, mereka menyinsing kain untuk memudahkan mereka bergerak. Rasulullah S.A.W mengenakan syarat yang ketat bagi mereka yang hendak mengikut peperangan Badar, Uhud dan Khandaq. Mereka mesti berumur 15 tahun ke atas. Sesiapa yang berumur bawah dari 15 tahun, tidak dibenarkan mengikuti peperangan Badar, Uhud dan Khandaq."

Ibnu Umar (r.a.) mengatakan bahawa: "Rasulullah S.A.W tidak membenarkan saya untuk mengikuti peperangan Uhud kerana ketika itu umur saya 14 tahun. Tetapi di waktu peperangan Khandaq, Rasulullah membenarkan saya ikut berperang sebab umur saya sudah 15 tahun"

Mengikut sejarah, Aisyah ikut serta dalam peperangan Badar dan Uhud. Ini bermakna umur beliau adalah 15 tahun ke atas pada waktu itu. Berdasarkan riwayat dari Imam Bukhari ini jelas menunjukkan;


2 Wabak Penyakit Yang Berjaya Dihapuskan 100% Secara Global

Wabak penyakit berjangkit adalah penyakit paling ditakuti di dunia. Jika penyebarannya tidak dikawal, ia mampu merebak dengan pantas dan meragut banyak nyawa manusia. Dalam keadaan masa kini di mana manusia bebas bergerak ke serata dunia, maka penyebaran penyakit berjangkit lebih mudah terbesar daripada seorang pesakit kepada orang lain.

Menyedari akan risiko penyakit berjangkit, maka Organisasi Kesihatan Antarabangsa (WHO) dan kerajaan setiap negara sentiasa mengamalkan sikap berwaspada dan bekerja keras membangunkan rawatan baru, vaksin dan mengadakan program kesihatan untuk menghentikan penyebaran wabak penyakit.

Dalam sejarah, terdapat beberapa kejayaan besar dimana beberapa wabak penyakit telah berjaya dapat dihapuskan 100% secara global dan juga yang sedang cuba dihapuskan diperingkat global. Kali ini, pihak Iluminasi ingin berkongsi beberapa wabak penyakit yang berjaya dihapuskan sama sekali di peringkat global.

Smallpox atau cacar sering disalah anggap sebagai chickenpox walhal keduanya adalah penyakit berbeza. Cacar adalah wabak penyakit pertama yang berjaya dibasmi di dunia. Selama bertahun-tahun lamanya, penyakit ini telah membunuh berjuta-juta manusia yang dijangkiti virus cacar.

Terdapat dua jenis penyakit klinikal yang disebabkan oleh virus ini iaitu variola major danvariola minor. Penyakit variola major lebih merbahaya dan mencatatkankadar kematian sebanyak 40% bagi penghidapnya. Pesakit terakhir variola major didiagnosis di Bangladesh pada tahun 1975. Sementara itu, pesakit terakhir yang didiagnosis mempunyai variola minor adalah di Somalia pada tahun 1977.

Cacar adalah penyakit pertama dimana penciptaan dan penggunaan vaksin berkesan untuk menghapuskannya. Edward Jenner merupakan saintis yang bertanggungjawab untuk mencipta vaksin ini dan program vaksinasi besar-besaran telah diadakan di seluruh dunia bagi membendung penyebaran wabak ini.

Terdapat dakwaan bahawa virus cacar ini masih disimpan di beberapa makmal rahsia berkeselamatan tinggi di negara-negara tertentu. Perkaran ini mencetuskan kebimbangan dan kontroversi kerana terdapat risiko virus ini boleh disalahgunakan oleh pihak yang tidak bertanggungjawab untuk menyebarkan kembali wabak maut ini kerana generasi masa kini sudah tidak lagi diberikan vaksin untuk membendung serangan virus ini.

Rinderpest atau dikenali juga sebagai Wabak Lembu merupakan wabak kedua yang berjaya dihapuskan sama sekali di peringkat global. Penyakit ini adalah disebabkan serangan virus Rinderpest. Walau bagaimanapun, wabak ini tidak menyerang manusia tetapi hanya menyerang haiwan seperti lembu, kerbau, rusa dan yang seumpama dengannya.

Sewaktu wabak ini sedang tersebar, kadar kematian tersangatlah tinggi, iaitu kira-kira 80%. Wabak ini merebak melalui sentuhan dan juga daripada minuman yang tercemar dengan virus ini. Selain itu, wabak ini juga boleh terbesar melalui udara. Wabak ini dikatakan berpunca dari kawasan Asia sebelum merebak ke seluruh dunia melalui aktiviti pengeksportan lembu.

Food and Agriculture Organization (FAO) iaitu sebuah agensi dibawah Kesatuan Eropah (EU) memainkan peranan utama dalam memastikan wabak ini berjaya dihapuskan di peringkat global melalui program vaksinasi besar-besaran haiwan. Pada 14 Oktober 2010, iaitu kira-kira 9 tahun selepas penemuan pertama wabak ini, FAO telah mengumumkan secara rasminya wabak penyakit ini telah berjaya dihapuskan 100% di peringkat global.

Cacar (smallpox) merupakan satu-satunya wabak penyakit yang boleh menjangkiti manusia yang berjaya dihapuskan 100% diperingkat global. Sementara itu, Renderpest pula merupakan satu-satunya wabak penyakit yang boleh menyerang haiwan yang berjaya dihapuskan 100%.

Walau bagaimanapun, terdapat beberapa lagi wabak yang sedang giat dihapuskan di peringkat global antaranya malaria, polio, yaws dan dracunculiasis. Bagi mengatasi wabak penyakit ini, maka lebih banyak kajian, pemeriksaan kesihatan dan program vaksinasi besar-besaran perlu dilakukan agak wabak-wabak ini berjaya dihapuskan 100% diperingkat global.


8 Ahli Keluarga Diraja Yang Hidup Sederhana Dan Biasa-Biasa

Kerabat atau keluarga diraja merupakan ketua nominal bagi negara yang diwakili mereka. Sejak dilahirkan, mereka diajar untuk hidup mengikut peraturan yang sangat berbeza daripada orang kebanyakan.

Hampir segalanya yang dilalui mereka adalah berbeza, dan biasanya kerabat diraja hidup dalam keadaan yang mewah dan serba lengkap. Malah, ada yang hidup dalam keadaan yang tersangat mewah sehingga membuatkan kita ternganga.

Namun, tak kurang juga terdapat kerabat diraja yang mengamalkan kehidupan sederhana dan iluminasi.com ingin berkongsi dengan pembaca 7 keluarga diraja yang tidak hidup dalam keadaan mewah.

Setelah berkahwin dengan keluarga diraja British pada tahun 2011, Kate Middleton terpaksa meninggalkan kehidupan lamanya dan telah menjadi antara salah seorang wanita yang paling terkenal di dunia.

Dan walaupun sangat terkenal, terdapat pelbagai tabiat berjimat yang diteruskan dalam kehidupan The Duchess ini, termasuklah memakai semula pakaiannya. Kate boleh dengan mudah mengambil mereka yang bertaraf profesional untuk memberikan perkhidmatan solehkan setiap hari namun beliau memutuskan untuk melakukannya sendiri.

Malah, Kate juga pernah dilihat memakai sejumlah daripada pakaiannya lebih daripada sekali, yang mana sesuatu yang tidak dilakukan oleh keluarga diraja.

Marie Chantal adalah seorang lagi wanita yang mendapat gelaran puteri selepas berkahwin dengan keluarga diraja, yang mana beliau sudah mempunyai rancangan sendiri sebelum memutuskan untuk menyertai keluarga diraja Greece pada tahun 1995.

Pada tahun 2001, Marie memulakan perniagaan dengan menghasilkan jenama pakaian kanak-kanak beliau sendiri dan sepanjang 17 tahun yang lalu, idea ini telah berkembang dan kini dijual oleh beberapa butik terkemuka dunia serta dianggap sebagai jenama pakaian kanak-kanak yang mewah.

Dan walaupun bergelar keluarga diraja, Marie Chantal masih dapat mengekalkan kehidupan awam yang normal dan sederhana serta tidak pernah dipaksa untuk melepaskan pekerjaannya seperti banyak puteri-puteri lain yang berada di posisi yang sama.

Anak perempuan kepada Raja Harald dan Ratu Sonja dari Norway ini telah membuktikan dirinya sebagai salah seorang contoh terbesar dalam keluarga diraja sejak kebelakangan ini.

Walaupun beliau merupakan antara salah seorang keluarga diraja Norway yang paling terkenal, Pueri Martha Louise memilih untuk memberikan tumpuan kepada kerjayanya dan bukannya tugas diraja.

Beliau kini merupakan seorang penulis buku kanak-kanak dan buku pertama yang diterbitkannya bertajuk "Why Kings and Queens Don’t Wear Crowns. ".

Dalam beberapa tahun kebelakangan ini, Puteri Martha juga menumpukan perhatian pada kerjayanya sebagai seorang ahli terapi malah telah membuka pusat terapi alternatif yang dinamakan Astarte Education, sesuatu yang mendapat banyak perhatian negatif daripada orang ramai.

Walaupun merupakan anak kepada Puteri Anne dan juga cucu kepada Ratu Elizabeth II dari keluarga diraja British, namun Zara Phillips tidak mempunyai gelaran diraja.

Ia disebabkan oleh keputusan yang dibuat oleh ibu bapanya supaya dia dan abangnya, Peter Phillips dapat menjalani kehidupan normal seperti orang lain.

Tidak mempunyai gelaran diraja tidak mematahkan semangat beliau yang mana beliau merupakan pemenang pingat perak Sukan Olimpik dalam acara ekuestrian dan juga pereka pakaian ekuestrian untuk jenama Musto.

Zara telah menjalani kehidupan normal yang sederhana walaupun keluarganya mendapat perhatian masyarakat, yang membenarkan beliau untuk mengambil peluang akan kecintaannya terhadap kuda dan menjadikannya sebagai satu karier yang berjaya.

Puteri Charlene adalah lagi seorang wanita yang telah berkahwin dengan keluarga diraja dan kali ini, keluarga diraja Monaco.

Sebelum berkahwin dengan Putera Albert yang merupakan anak kepada Putera Rainier III dan pelakon Amerika Syarikat Grace Kelly, Charlene menjalani kehidupan yang sangat biasa, walaupun beliau merupakan bekas atlet renang Olimpik bagi Afrika Selatan.

Charlene bertanding dalam Sukan Olimpik Sydney pada tahun 2000 dan walaupun telah bersara, beliau masih terikat dengan dunia Olimpik dan dilihat sebagai duta global serta salah seorang ahli keluarga diraja Monaco yang paling bergaya.

Ratu Letizia adalah seseorang yang dicari-cari oleh pihak media ketika ini kerana beliau merupakan antara ahli keluarga diraja Sepanyol yang paling terkenal.

Namun Letizia merupakan seorang yang dilahirkan dengan prinsip dan sebelum beliau diberikan takhta ini, Ratu Letizia mempunyai pekerjaan biasa.

Beliau merupakan bekas wartawan dan telah bekerja untuk beberapa akhbar Mexico dan Sepanyol, serta cawangan lain seperti CNN dan Bloomberg.

Beliau mempunyai reputasi yang baik sebelum dipaksa untuk berhenti. Menurut laporan, masa yang diluangkan oleh Letizia dengan membantu masyarakat dan golongan bawahan membolehkan beliau kekal sebagai seorang ratu.

Peter Phillips, sama seperti adiknya Zara Phillips, adalah anak kepada Puteri Anne dari Great Britain. Ini bermakna walaupun beliau tidak disebut sebagai seorang putera, namun beliau adalah seorang putera.

Keputusan ibu bapanya untuk beliau tidak dikenali sebagai seorang putera telah memberikan banyak kelebihan dalam kehidupan beliau.

Hidup seperti orang kebanyakan, Peter pernah melalukan banyak pekerjaan sepanjang hidupnya, termasuk bekerja di syarikat seperti Jaguar iaitu sebagai pengurus hospitaliti korporat dan pasukan lumba WilliamsF1 sebagai pengurus akaun penajaan.

Yang terbaru, beliau telah mengambil alih peranan sebagai pengarah urusan di SEL UK, yang mana beliau bekerja bersama-sama orang awam selama 3 tahun yang lalu.

Ratu Maxima bukanlah seorang daripada keluarga diraja sehinggalah beliau berkahwin dengan Wilem-Alexander yang merupakan Raja Belanda.

Maxima pernah bekerja di sebuah bank dan dilaporkan merupakan seorang wanita yang fokus dalam kerjayanya. Jelas sekali beliau terpaksa melepaskan pekerjaannya sebagai rakyat biasa disebabkan oleh tugasnya dalam memerintah negara.

Dan walaupun kehidupan biasa beliau telah lama ditinggalkan namun nampaknya beliau masih hidup dengan kehidupan yang agak berjimat cermat jika dibaningkan dengan banyak keturunan diraja di seluruh dunia.

Ratu Maxima bukanlah seseorang yang suka menikmati kehidupan mewah yang biasanya dikaitkan dengan seorang Ratu dan disebabkan pernah hidup sebagai orang biasa, ia membuatkan beliau bijak membawa diri dan rendah diri.


Kenali Hyperloop : Teknologi dan Sistem Pengangkutan Masa Hadapan

Apabila memperkatakan tentang kereta api laju, kita pastinya terbayangkan Shinkansen, iaitu kereta api terlaju di dunia yang ada di Jepun. Berapa kelajuan yang mampu dicapai oleh Shinkansen? Secara purata kereta api laju ini bergerak pada kelajuan 320 km/j.

Walaupun teknologi Shinkansen sudah cukup laju, itu tidak bermakna evolusi sistem pengangkutan terhenti setakat itu sahaja. Beberapa tahun lepas, timbul idea untuk mewujudkan sistem pengangkutan baru yang dikenali sebagai Hyperloop.

Konsep Hyperloop diumumkan secara rasminya oleh Elon Musk pada tahun 2012 dimana beliau mendapat inspirasi daripada konsep vactrain yang dibangunkan oleh Robert Goddard. Kemudian, sekumpulan saintis dan jurutera daripada SpaceX dan Tesla telah bekerjasama membangunkan konsep awal Hyperloop ini.

Kedua-dua syarikat ini adalah syarikat milik Elon Musk dimana Tesla memfokuskan mengenai penghasilan kereta elektrik dan teknologi kereta pandu sendiri sementara SpaceX pula memfokuskan tentang teknologi eksplorasi angkasa lepas. Konsep awal dan rekabentuk Hyperloop ini ada dimuatkan dalam blog syarikat ini untuk bacaan umum.

Sekali tengok, rekabentuk Hyperloop ini seakan-akan kereta api biasa. Walaupun seakan-akan sama, ianya menggunakan konsep berlainan daripada kereta api. Dalam sistem Hyperloop, penumpang akan berada dalam gerabak yang dipanggil sebagai pod. Pod ini akan bergerak dalam laluan khas yang dibina daripada tiub tertutup.

Pergerakan pod dalam tiub tertutup ini akan dikuasakan oleh tarikan magnet dan tekanan udara. Keadaan ini membolehkan ianya bergerak tanpa sebarang geseran dan pod dikatakan mampu bergerak sepantas kelajuan bunyi. Menurut Elon Musk, sistem Hyperloop yang dibinanya akan lebih cekap tenaga, senyap dan lebih pantas daripada mana-mana mod sistem pengangkutan sedia ada.

Menariknya, Elon Musk telah meletakkan rekaan konsep Hyperloop ini sebagai sumber terbuka. Ini bermakna, mana-mana pihak boleh mengguna pakai konsep ini untuk membina sistem Hyperloop versi mereka sendiri. Tindakannya ini harus dipuji memandangkan banyak aspek dalam konsep Hyperloop ini boleh dikaji dan dipertingkatkan.

Bagi menggalakkan lebih ramai pengkaji turut sama membangunkan konsep Hyperloop ini, syarikat SpaceX juga telah membina sebuah trek sepanjang 1.6km yang digunakan untuk pertandingan yang dianjurkan. Tahun 2018 menyaksikan edisi ketiga pertandingan ini diadakan dan disertai oleh berpuluh kumpulan pengkaji daripada pelbagai universiti seluruh negara.

Mana-mana konsep atau teknologi baru yang diperkenalkan pastinya mendapat kritikan pihak luar kerana pelbagai persepsi atau andaian dan konsep Hyperloop ini juga tidak terkecuali. Terdapat pihak yang mengatakan bahawa penumpang yang menaiki Hyperloop mungkin tidak berada dalam keadaan selasa memandangkan pod yang membawa mereka adalah sempit, tertutup dan tidak mempunyai tingkap.

Terdapat juga pihak yang mendakwa penumpang yang berada dalam pod akan merasa tekanan kuat dan bunyi bising akibat pergerakan pod yang terlalu laju. Walau bagaimanapun, dakwaan ini disangkal oleh syarikat Virgin Hyperloop One dimana mereka mengatakan penumpang yang berada dalam pod akan merasai pengalaman yang sama sepertimana ketika mereka menaiki kapal terbang.

Seterusnya, terdapat juga pihak yang menyatakan kebimbangan mengenai kos pembinaan Hyperloop dan caj yang bakal dikenakan kepada penumpang. Elon Musk mengatakan bahawa beliau mempunyai perancangan untuk membangunkan laluan daripada Los Angeles ke Francisco pada kadar $20 sahaja.

Bagi syarikat Virgin Hyperloop One pula, buat masa ini mereka tidak menyatakan kebarangkalian harga tiket yang bakal dikenakan tetapi mengatakan ianya adalah mampu milik. Terdapat pelbagai faktor yang akan mempengaruhi harga tiket kelak antaranya jarak perjalanan, kos membangunkan sistem dan kadar keuntungan syarikat.

Masa depan Hyperloop nampaknya cerah apabila banyak syarikat mula turut sama membangunkan teknologi ini. Antara syarikat ini adalah Virgin Hyperloop One, Hyperloop Transportation Technologies, Transpod, DGWHyperloop dan banyak lagi. Buat masa ini, syarikat-syarikat ini banyak memfokuskan kepada pembangunan teknologi ini bagi memastikan ianya lebih efisyen dan dapat dioperasikan pada harga yang rendah.

Selain itu, kebanyakan syarikat ini juga sedang mengkaji tentang kemungkinan laluan-laluan trek Hyperloop ini di sekitar Amerika Syarikat dan Eropah. Dijangkakan menjelang 2021, kita akan dapat melihat teknologi ini menjadi realiti.


5 Kisah Menyayat Hati Diceritakan Oleh Penumpang Titanic Yang Terselamat

106 tahun yang lalu, satu kemalangan yang dikatakan antara yang terdahsyat pernah berlaku di lautan dalam sejarah manusia telah meragut 1,503 nyawa.

Kapal Titanic yang dalam perjalanan dari Southampton, England ke New York City, Amerika Syarikat itu dikatakan tidak akan pernah karam walau apa pun yang terjadi, namun akhirnya tersungkur menyembah bumi apabila ia berlanggar dengan ketulan iceberg.

Perlanggaran yang berlaku pada jam 11.40 malam, di mana kebanyakan daripada penumpang sedang nyenyak tidur, menyebabkan 5 daripada 16 bilik kedap airnya bocor dan perlahan-lahan dimasuki air.

Sejumlah besar penumpang lelaki ditinggalkan di atas kapal kerana protokol menyelamat mengutamakan wanita dan kanak-kanak untuk terlebih dahulu menaiki bot penyelamat.

Pada jam 2.20 pagi, selepas 2 jam 40 minit bertarung nyawa, akhirnya Titanic "patah" dan terkandas dengan lebih daripada 1,000 penumpang masih berada di atas kapal.

Dan daripada 705 penumpang bernasib baik, iluminasi.com ingin kongsikan 5 kisah mereka yang terselamat daripada tragedi ngeri ini.

William Carter atau lebih mesra dengan panggilan Billy berusia 11 tahun ketika dia melangkah naik ke atas kapal Titanic. Bllly merupakan penumpang kelas pertama dan keluarganya merupakan antara keluarga terkaya yang mengikuti pelayaran tersebut.

Bukan sahaja mereka merupakan penumpang kelas pertama, malah pembantu rumah mereka juga dibawa bersama-sama. Walaupun keluarga mereka sangat kaya namun masih melalui tragedi tersebut seperti mana orang lain.

Pada malam kejadian, keluarga Billy beratur untuk menaiki bot penyelamat. Ibu dan adik-beradik Billy dengan mudah dibenarkan menaiki bot tersebut, namun dia tidak dibenarkan kerana melebihi usia yang dibenarkan.

Menurut laporan, ibunya dengan pantas "menukar" Billy menjadi seorang kanak-kanak perempuan, supaya dia dibenarkan naik. Bernasib baik, Billy dan ahli keluarganya terselamat daripada tragedi tersebut.

Mary Conover Lines berusia 16 tahun ketika berada di atas kapal Titanic. Mary mengikut pelayaran tersebut bersama-sama ibunya yang ingin menghadiri majlis graduasi abangnya di Amerika Syarikat.

Kedua-dua mereka berada di dalam bilik resepsi ketika Titanic menghentam iceberg. Mary dan ibunya kemudian bergegas ke ke dek atas untuk menaiki bot keselamatan. Ketika itu, Mary menceritakan bahawa dia ternampak banyak ketulan ais di atas kapal sebelum berjaya menaiki bot tersebut.

Kisah Mary agak menyayat hati kerana dia teringat banyak peristiwa pada malam tersebut yang menghantui hidupnya selama-lamanya. Mary memberitahu bagaimana krew-krew kapal berada dalam keadaan yang sangat tenang ketika membantu orang ramai menaiki bot keselamatan, walaupun tahu nyawa mereka akan melayang malam itu.

Dia juga teringat detik-detik mengerikan melihat Titanic karam dan sangat bersyukur dia berada cukup jauh untuk tidak mendengar jeritan meminta pertolongan daripada mangsa-mangsa yang terkorban.

Ketika berada di atas Titanic ketika itu, August Abrahamsson berusia 19 tahun yang mana merupakan penumpang kelas ketiga. August mengikuti pelayaran tersebut bersama ibu bapanya dan dua adik beradik lain.

Pada malam kemalangan, August lambat keluar daripada biliknya kerana percaya bahawa kapal tersebut tidak mengalami sebarang masalah. Dan disebabkan terlalu lama menunggu untuk meninggalkan biliknya, dia tidak mendapat jaket keselamatan.

Ketika August menaiki ke dek paling atas, dia menuju ke bahagian hadapan kapal untunk mencari sekiranya ada bot keselamatan di situ. Disebabkan umurnya, August tidak dibenarkan menaiki bot penyelamat. Namun, dia berjaya menaiki bot penyelamat terakhir yang meninggalkan kapal Titanic.

Jika dia tidak berjaya, kemungkinan besar August akan terbunuh kerana terpaksa terjun ke dalam lautan yang tersangat sejuk tanpa jaket keselamatan. Ketika meninggalkan kapal, August memberitahu bahawa dia terdengar letupan yang besar dan melihat kapal mewah tersebut tenggelam.

Cerita John "Jack" Thayer adalah antara yang paling mendebarkan dan juga yang paling bernasib baik. John ketika itu berusia 17 tahun yang pergi bersama-sama ibu bapanya dan bertemu dengan rakan-rakan baru di atas kapal tersebut.

Pada malam kejadian, John dan salah seorang rakan barunya terpisah daripada keluarganya lalu menuju ke bahagian bot penyelamat. Malangnya mereka tidak dibenarkan menaiki bot keselamatan dan hanya mampu melihat bot yang terakhir meninggalkan Titanic.

John dan rakannya memutuskan bahawa mereka terpaksa terjun ke dalam laut jika mahu terus hidup, sebelum kapal karam. Selepas terjun, John terpisah dengan rakannya itu.

Dan walaupun John berbekalkan jaket keselamatan, dia ditarik oleh gelombang laut yang kuat dan hampir lemas. John sangat bernasib baik kerana ketika dia kembali ke permukaan air, dia timbul betul-betul di sebelah bot penyelamat yang telah terbalik yang terjatuh dari kapal.

Dia dan 28 orang yang lain kelam-kabut menaiki bot tersebut sehinggalah mereka diselamatkan.

Jean Hippach yang berusia 16 tahun menaiki Titanic bersama-sama ibunya. Pada malam tersebut, Jean sedang tidur pada perlanggaran awal. Dia tidak terjaga sehinggalah terdengar bunyi stim yang menderu dari kapal.

Jean memberitahu bahawa dia teringat tiada siapa yang pada mulanya terkejut akibat kemalangan itu dan salah seorang daripada krew kapal memberitahunya agar tidak bimbang dan kembali ke biliknya.

Akhirnya, Jean dan ibunya, seperti mana penumpang yang lain menuju ke dek atas untuk menaiki bot keselamatan. Mereka tidak berjaya menaiki beberapa bot terawal kerana percaya mereka akan lebih selamat dengan kekal di atas Titanic.

Namun, seorang krew kapal memaksa mereka meninggalkan kapal dengan menaiki bot tersebut. Selepas agak jauh berlayar dalam bot keselamatan, Jean menoleh kembali ke arah Titanic yang sedang perlahan-lahan tenggelam.

Dia terdengar bunyi letupan yang sangat kuat dan melihat kapal mula retak. Jean kemudian melihat semua lampu kapal terpadam ketika mana penumpang di atas botnya mengayuh dengan cemas bagi mengelakkan bot mereka disedut oleh pusaran air daripada kapal yang karam.

Jika dia dan ibunya tidak menaiki bot tersebut, kemungkinan besar mereka juga akan menjadi mangsa tragedi dahsyat ini.


Sejarah Hitam Pulau Arnab Lokasi Pelancongan Popular Jepun - Okunoshima

Selain anjing dan kucing yang sering dijadikan sebagai haiwan peliharaan, arnab juga mempunyai peminatnya yang tersendiri. Sekiranya ada seorang peminat arnab, terdapat sebuah pulau di Jepun yang wajib anda kunjungi iaitu Pulau Okunoshima.

Pulau kecil yang hanya mempunyai keluasan 70 hektar ini juga mendapat gelaran Pulau Arnab kerana banyaknya populasi arnab yang mendiami pulau ini. Di pulau ini juga terdapat pantai yang cantik, taman dan juga muzium. Dianggarkan terdapat kira-kira 1000 ekor arnab yang hidup dan bergerak bebas disini.

Dari manakah datangnya populasi arnab yang banyak ini? Adakah terdapat faktor semulajadi atau faktor luaran sehingga arnab-arnab ini membiak begitu banyak sekali. Jika dilihat balik sejarah ini, terdapat teori bahawa sejarah hitam pulau ini suatu ketika dahulu yang membawa kepada kedatangan arnab-arnab ini ke pulau ini.

Sebelum peperangan Jepun-Russia satu ketika dahulu, pulau ini adalah kawasan pertanian yang hanya didiami 3 buah keluar besar. Selain bercucuk tanam, penduduk yang tinggal disini juga menjalankan aktiviti perikanan dimana hasil daripada pertanian dan perikanan ini akan dijual ke bandar-bandar berdekatan.

Pada tahun 1925, Institut Sains dan Teknologi Tentera Jepun telah mengumumkan satu misi sulit untuk menghasilkan senjata kimia. Keputusan ini diambil kerana hasil daripada risikan mereka, didapati bahawa Amerika Syarikat dan kebanyakan negara Eropah telah membangunkan dan menggunakan senjata kimia dalam peperangan.

Walaupun Jepun sudah menandatangani Protokol Geneva pada tahun 1925 yang mengharamkan penggunaan senjata kimia, mereka dapati perjanjian tersebut tidak menyebut secara jelas tentang pengharaman untuk menghasilkan dan menyimpan senjata kimia. Maka, alasan ini digunakan untuk menghalalkan racangan ini diteruskan.

Kerajaan tentera Jepun memilih Pulau Okunoshima kerana kedudukannya yang jauh daripada Tokyo dan bandar-bandar besar lain yang mempunyai penduduk yang padat. Pada tahun 1927, pembinaan kilang-kilang dan makmal bagi menghasilkan senjata kimia ini dimulakan.

Bagi memastikan rancangan sulit ini tidak diketahui negara luar, mereka telah mengambil keputusan memadamkan pulau ini daripada peta. Sementara itu, kilang-kilang yang sebelum ini dijadikan tempat menguruskan hasil pertanian juga ditukar menjadi kilang untuk menghasilkan senjata kimia.

Ketika kilang ini beroperasi, penduduk berdekatan dan para pekerja tidak dimaklumkan produk yang dihasilkan kilang ini. Segalanya dirahsiakan. Keselamatan para pekerja juga diabaikan dan mereka bekerja dalam keadaan tidak selamat dan ramai pekerja jatuh sakit akibat pendedahan kepada bahan-bahan kimia yang berbahaya dan bertoksik ini.

Pada penghujung zaman peperangan ini, segala dokumen berkaitan peperangan ini telah dibakar. Askar Pasukan Perikatan yang berjaya menawan pulau ini pulau telah mengambil keputusan membuang, membakar dan melupuskan segala sejata kimia ini. Malah, penduduk setempat juga telah dipaksa agar tidak menghebohkan kepada orang luar tentang kewujudan kilang senjata kimia ini.

Selepas beberapa dekad, penduduk setempat dan pekerja yang mendapat penyakit akibat berada berdekatan atau bekerja di kilang ini akhirnya mendapat perhatian kerajaan dan diberikan bantuan perubatan oleh kerajaan. Pada tahun 1988, Muzium Gas Beracun Okunoshima telah dibuka sebagai mengingati kewujudan kilang menghasilkan senjata kimia di pulau ini.

Sehingga kini, tiada bukti kukuh yang dapat membukti kewujudan populasi arnab yang banyak ini. Walau bagaimanapun, terdapat teori bagaimana arnab-arnab ini datang ke sini. Terdapat pihak yang mendakwa arnab-arnab ini telah dibawa masuk ke pulau ini sewaktu pihak tentera menghasilkan senjata kimia di pulau ini.

Arnab-arnab ini dikatakan telah dijadikan sebagai bahan ujikaji untuk menguji keberkesanan senjata kimia ini. Apabila peperangan telah tamat, maka arnab-arnab yang masih hidup telah dilepaskan bebas di pulau ini. Walau bagaimanapun, Ellis Krauss, seorang professor dan pakar dalam bidang politik Jepun dari University of California San Diego menyatakan bahawa kesemua arnab yang hidup telah dibunuh setelah tentera Perikatan menawan pulau ini kerana menyedari risiko penyebaran penyakit oleh arnab-arnab ini.

Terdapat satu lagi teori yang mengatakan bahawa pada tahun 1971, sekumpulan kanak-kanak sekolah telah membawa dan meninggalkan 8 ekor arnab di pulau ini. Kerana ketiadaan pemangsa seperti anjing dan haiwan berbahaya yang lain, maka arnab-arnab ini telah membiak dengan begitu cepat sekali.

Malangnya, kewujudan populasi besar arnab ini telah merosakkan ekosistem semulajadi pulau ini. Kajian yang telah dilakukan menunjukkan bahawa secara purata seekor arnab hanya mampu hidup selama 2 tahun di pulau ini. Di pulau ini, arnab-arnab ini hanya bergantung pada sayur kobis yang tidak berapa bagus untuk arnab dan makanan yang diberikan oleh pelancong sahaja untuk terus hidup.

Kini, Pulau Okunoshima terkenal sebagai sebuah kawasan pelancongan terutamanya kepada peminat arnab. Diaggarkan setiap tahun 300,000 orang pelancong datang ke sini dan kebiasaannya para pelancong akan membawa makanan untuk diberikan kepada arnab-arnab yang hidup di sini.

Walau bagaimanapun, Kementerian Alam Sekitar Jepun menyatakan kebimbangan kedatangan pelancong yang ramai ini mungkin akan mengganggu kehidupan harian arnab-arnab ini. Bagi pelancong yang berminat untuk ke sini, perkhidmatan feri boleh digunakan. Selain arnab, di pulau ini juga terdapat muzium dan pantai yang cantik dan menjadi tarikan pelancongan. Kewujudan pulau ini kini yang menjadi tempat perlancongan ini seolah-olah berjaya menutup sejarah hitam kawasan ini suatu ketika dahulu.


Gyokuon Hoso : Kisah Pengumuman Jepun Mengaku Kalah Dalam Perang Dunia Kedua

Salah satu peristiwa penting semasa penghujung era Perang Dunia Kedua adalah peristiwa Jepun mengaku kalah kepada Pakatan Perikatan yang diketuai oleh Amerika Syarikat pada waktu tengah hari 15 Ogos 1945. Peristiwa itu berlaku setelah kejadian pengeboman Hiroshima dan Nagasaki yang mengorbankan ribuan nyawa manusia.

Bagaimanakah Mahajara Hirohito yang menguasai Jepun pada ketika itu mengumumkan kekalahan Jepun? Adakah Maharaja Jepun pada ketika itu benar-benar mengaku kalah kepada pihak Pakatan Perikatan?

Peristiwa pengumuman Jepun mengaku kalah ini juga dikenali sebagai Gyokuon Hoso atau dalam Bahasa Inggeris sebagai Jewel Voice Broadcast. Ianya dilakukan oleh Maharaja Hirohito pada tarikh 15 Ogos 1945 mengenai kekalahan Jepun tanpa bersyarat kepada Pakatan Perikatan.

Maharaja Hiroshito mengambil keputusan tersebut dan menerima syarat yang diberikan oleh Pakatan Perikatan dalam sebuah deklarasi yang dikenali sebagai Deklarasi Potsdam. Keputusan tersebut diambil setelah melakukan perbincangan dengan ahli tertinggi kerajaan di Istana Imperial pada 14 Ogos 1945.

Pengumuman tersebut dilakukan melalui siaran di radio. Menariknya, pengumuman tersebut tidak dilakukan secara langsung sebaliknya dibuat melalui rakaman awal yang dibuat pada malam sebelumnya. Pada 1145 malam, 14 Ogos 1945, beliau telah ke kompleks bangunan pejabatnya bersama beberapa orang pegawai untuk membuat rakaman suaranya mengenai pengisyhtiran kekalahan Jepun itu.

Di satu bilik yang tersembunyi di kompleks bangunan pejabatnya itu, beliau telah merakamkan pengumuman tersebut sebanyak dua kali menggunakan mikrofon. Pengumuman tersebut menyatakan Jepun menerima Deklarasi Potsdam dimana Amerika Syarikat, Britain, China dan Soviet Union mahukan Jepun mengaku kalah tanpa bersyarat.

Pengumuman tersebut dibuat dalam Bahasa Jepun menggunakan bahasa baku yang mudah difahami. Walau bagaimanapun, kualiti rakaman suara yang rendah menyebabkan kekeliruan kepada sesetengah pihak sama ada Jepun benar-benar mengaku kalah atau tidak. Cakera rakaman tersebut kemudiannya disimpan rapi dalam sebuah tempat tersorok di kompleks tersebut.

Pada malam kejadian, satu kejadian yang tidak disangka-sangka telah berlaku dimana sekumpulan pemberontak telah cuba untuk mencuri cakera rakaman tersebut. Mereka sudah mengetahui mengenai persetujuan Maharaja Jepun terhadap Deklarasi Potsdam seterusnya ingin menghalang cakera rakaman pengisytiharan kekalahan Jepun tersebut dihantar ke stesyen radio pada keesokan harinya.

Kumpulan pemberontak yang terdiri daripada sekumpulan askar Jepun ini diketuai oleh Mejar Kenji Hatanaka dan disertai hampir 1000 orang askar. Bagi mereka, pengumuman Maharaja Hiroshito mengenai kekalahan Jepun itu semestinya akan memalukan dan merendahkan maruah orang Jepun. Misi mereka hanya satu, iaitu merampas menghapuskan cakera rakaman tersebut.

Mereka telah bertindak mengepung keseluruhan kompleks tersebut dan menggeledah setiap kawasan dalam kompleks tersebut. Bagi memastikan cakera rakaman tersebut tidak dibawa keluar, setiap orang dan kenderaan yang keluar masuk daripada kompleks tersebut akan diperiksa rapi. Malah, talian telefon juga telah diputuskan bagi memastikan tiada sebarang komunikasi boleh dilakukan dengan orang luar.

Hiroshi Shimomura, pegawai Biro Komunikasi merupakan antara beberapa orang penting yang telah ditahan dalam serbuan ini. Setelah beberapa jam menggeledah kawasan istana, akhirnya pasukan pemberontak ini berputus asa. Menariknya, cakera rakaman tersebut sebenarnya berjaya diseludup keluar daripada istana melalui bakul yang berisi baju.

Sebaik sahaja cakera rakaman tersebut dikeudarakan oleh pihak penyiaran radio, Kenji Hatanaka telah kembali ke istana dan bertindak membunuh diri dihadapan istana. Beberapa orang pengikutnya turut melakukan perkara yang serupa.

Terdapat seperkara lagi yang menarik mengenai pengumuman Maharaja Hiroshito yang dikeudarakan oleh pihak penyiaran radio tersebut. Dalam rakaman tersebut, tidak terdapat satu ayat pun yang mengatakan dengan jelas bahawa Jepun mengaku kalah kepada musuh. Sebaliknya, Maharaja Hiroshito hanya menyatakan bahawa kerajaan Jepun telah dipaksa menerima intipati Deklarasi Potsdam yang dikemukakan oleh pihak Parti Perikatan.

Sebaik sahaja selesai pengumuman tersebut, majoriti rakyat Jepun sebenarnya berada dalam kekeliruan tentang apa sebenarnya yang ingin disampaikan oleh Maharaja Hiroshito. Bagi memudahkan semua pihak, penyampai radio yang bertugas tersebut kemudiannya telah bertindak memberikan konklusi mudah bahawa pengumuman yang baru sahaja diumumkan oleh Maharaja Hiroshito bermaksud Jepun telah mengaku kalah kepada pihak Parti Perikatan.

Sebaik sahaja perkara tersebut diucapkan oleh penyampai radio, rakyat Jepun tergamam. Mereka pulang ke rumah masing, menangis dan seakan-akan tidak percaya bahawa Jepun baharu sahaja mengaku kalah. Sebaik sahaja pengumuman penting tersebut, cakera rakaman tersebut dipercayai telah hilang. Walau bagaimanapun, seorang juruteknik radio telah berjaya membuat salinan rakaman tersebut secara rahsia dan inilah sumber penting yang digunakan oleh ramai pihak untuk mengkajidan mengetahui isi sebenar pengumuman Maharaja Hiroshito.

Pada tahun 2015 yang lalu, Jepun telah menyambut ulangtahun ke 70 peristiwa pengisytiharan kekalahan Jepun ini. Transkrip penuh pengumuman kekalahan Jepun oleh Maharaja Hiroshito juga telah diterbitkan dan boleh didengar secara digital.


Ini Apa Yang Mungkin Berlaku Jika Semua Ais Di Bumi Cair Serta-Merta

Pernah tak anda terfikir bagaimana jika perubahan iklim melonjak dengan begitu dramatik yang mana mencairkan semua ais di muka Bumi dalam satu malam sahaja? Adakah anda akan bangun keesokan harinya mendapati anda berada dalam banjir?

Adakah Malaysia juga akan tenggelam? Jika perkara ini benar-benar terjadi, dunia akan mengalami kesan yang menghancurkan. iluminasi.com ingin kongsikan apa yang akan berlaku kepada dunia jika semua ais yang wujud ketika ini cair serta-merta.

Pernah tak anda melihat ketulan ais cair di dalam gelas berisi air sehingga menjadi melimpah? Bagaimana ia mengubah paras air?

Sebenarnya, ia tidak mengubah paras air. Sama ada ia berada di bawah atau atas garisan air, kiub ais yang cair akan menggantikan jumlah air yang sama menjadikan paras air kekal di tahap yang sama sebelum ia cair.

Sekarang, cuba tambahkan garam ke dalam campuran tersebut (menjadi seperti air laut). Dalam kes ketulan ais bersaiz 1 inci padu, paras air dalam gelas tadi akan meningkat sebanyak 0.03 inci padu. Peningkatan itu menggantikan air masin.

Jumlah tersebut adalah hampir 3% peningkatan, yang mungkin anda rasa seperti perubahan yang sangat kecil. Namun, cuba bayangkan apa yang akan berlaku jika semua  ia berlaku kepada glasier dan ais-ais yang ada?

Seluas 15 juta kilometer kawasan di Bumi ditutupi dengan ais dan jika semua ais cair dalam semalaman, paras laut global akan meningkat sekitar 70 meter dari paras laut.

Jumlah ini bukan sahaja akan meranapkan rumah kita, tetapi juga cukup untuk menenggelamkan Tower of London dan juga kesemua bangunan setinggi 20 tingkat di Malaysia.

Malah, sebahagian daripada kesemua tujuh benuh di atas planet ini akan berada di bawah air. Tak akan ada lagi Miami atau London. Pantai di Australia akan hancur musnah bersama-sama 80% daripada populasinya.

Perkara sama akan berlaku kepada Venice dan Belanda, serta Malaysia. Namun, kesan terhadap Afrika tidak seburuk kawasan lain di dunia.

Namun, dengan berlakunya gelombang haba yang melampau disebabkan pencairan ais-ais ini, sebahagian besar daripada benua ini tidak lagi dapat didiami.

Mungkin anda terfikir adakan kebanjiran ini akan melenyapkan umat manusia sepenuhnya? Jawapannya mungkin bukan semua. Namun bagi yang masih selamat, mereka terpaksa berhadapan dengan pelbagai jenis cabaran dan bahaya.

Kesemua ais yang cair ini akan melepaskan gas karbon dioksida ke udara disebabkan oleh ais memerlukan kepekatan CO2 yang tinggi untuk proses pencairan berlaku.

Dan memandangkan jumlah kandungan oksigen di atmosfera masih akan kekal sama, kita akan secara perlahan-lahan mengalami kesukaran untuk bernafas.

Dengan ini anda hanya mempunyai masa yang singkat untuk menyesuaikan diri dengan dunia yang baru. Arus laut akan mengalami perubahan yang memberi kesan kepada hidupan laut.

Disebabkan tidak mempunyai banyak masa untuk berubah mengikut perubahan yang sangat pantas dan melampau ini, hidupan laut dan haiwan kutub akan berhadapan dengan kepupusan besar-besaran.

Manusia yang masih hidup pula terpaksa meninggalkan tempat tinggal mereka untuk mencari tempat yang lebih selamat untuk meneruskan hidup, menyebabkan berlakunya kemerosotan bekalan makanan manusia.

Perubahan arus laut juga akan mencetuskan perubahan cuaca yang sangat mendadak. Hujan lebat akan membasahi padang pasir dan kawasan yang mempunyai jumlah hujan yang tinggi akan menjadi kering.

Ini memberi kesan buruk kepada pertanian sekaligus mengakibatkan kebuluran global. Selain itu, corak angin juga akan mengalami perubahan.

Perubahan arus laut juga bermakna perubahan cuaca yang dramatik. Hujan lebat akan melanda padang pasir, dan kawasan yang mempunyai hujan yang ketara akan menjadi kering. Ini akan menghancurkan pertanian, dan menyebabkan kebuluran global. Corak angin akan berubah juga.

Dengan tiada lagi kewujudan ais untuk memantulkan sinaran matahari, matahari akan menyerap lebih banyak lembapan dari lautan yang akan membentuk lebih banyak awan di langit.

Awan pula akan berkumpul terlebih dahulu berdekatan kawasan gunung dan akhirnya hujan akan membanjiri kawasan tersebut. Ribut laut akan berlaku dengan lebih kerap menyebabkan banjir yang lebih teruk.

Malah, jika berlakunya gempa bumi yang paling kecil di pantai, ia sudah mampu menghancurkan kawasan sekitar dengan berlakunya tsunami dahsyat.

Semua ini akan memaksa perpindahan manusia secara global yang mana tidak ada kerajaan manusia di atas muka bumi ini mampu menguruskannya.

Dunia yang kita diami sekarang, akan hancur seluruhnya. Namun, nasib baiklah kesemua ais ini secara logiknya, tidak boleh cair dalam masa semalaman.

Namun, ia sedang cair ketika anda membaca artikel ini, termasuklah teras ais yang paling tua di dunia yang sudah biasa dengan iklim Bumi untuk 1.5 juta tahun.

Jika kita masih tidak berubah dan terus mencurahkan minyak ke dalam api iaitu perubahan iklim dunia, dalam masa 5,000 tahun, Bumi tidak lagi akan mempunyai ais.


Ke Hadapan Tun M : Ini Luahan Hati Kami Golongan IT Malaysia Yang Terpinggir

Penulisan ini ditulis saudara Kamaruzaman Muhammad, seorang pakar IT di laman Facebook beliau dan pihak iluminasi mendapat kebenaran untuk mengulang siar penulisan ini untuk manfaat bersama. Penulisan ini telah disunting bagi memudahkan pembacaan.

Semalam kecoh di laman media sosial kenyataan daripada Perdana Menteri Tun Mahathir mengenai pekerja asing yang berkemahiran dalam bidang IT akan diberikan keistimewaan sebagai penduduk tetap di Malaysia.

Sekadar salah seorang rakyat Malaysia yang sudah berkecimpung dalam bidang IT lebih daripada 14 tahun, ini hanyalah sekadar luahan saya.

Selama saya dalam bidang IT, bagi saya, tak ada sebarang kekurangan lansung pun bagi rakyat Malaysia dalam bidang IT. Ramai sahaja rakyat Malaysia yang celik IT, malah pakar dalam bidang IT dan setaraf dengan tahap pakar IT di negara lain-lain.

TAPI, mereka tidak diberi peluang untuk berada dalam tempat yang betul, kebanyakan yang saya kenal ada yang tiada kelulusan dalam SPM, Diploma, Degree malah ada yang tidak bersekolah.

Mereka ada komuniti mereka sendiri, jika dulu (tahun 2010 - 2016) banyak komuniti IT yang wujud di Malaysia.

Ya, mereka memang tak ada kelulusan, mereka pandai, tapi, mereka sering di dipergunakan untuk kepentingan sesetengah pihak, tujuan politik, dan lain lain.

Hanya beberapa sahaja yang mampu bertahan, itu pun ramai yang sekadar buat Kerja sambilan.

Banyak sahaja syarikat IT tempatan yang telah berjaya dalam sektor IT, banyak teknologi yang telah di usahakan dengan titik peluh rakyat Malaysia sendiri (malah orang melayu sendiri).

1. KATSANA - Salah satu syarikat tempatan yang telah berjaya dalam teknologi GPS Tracking, malah teknologinya telah matang (advance) dan diguna pakai di Malaysia.

2. RUNCLOUD - Di antara syarikat tempatan yang telah berjaya sampai dan mewakili Malaysia ke Silicon Valley.

Hal ini sudah berlarutan sekian lama. Sebelum ini ramai sahaja yang bersuara, tetapi tidak dapat sampai sehingga pihak kerajaan dan tiada apa-apa tindakan yang telah dilakukan, malah terkubur begitu sahaja.

Kontraktor (kroni) dan 'kaki lobi' projek dapat keuntungan yang besar, tetapi pekerja IT yang berhempas pulas menyiapkan projek dibayar gaji yang tidak memadai dan langsung tidak setimpal dengan usaha. Bahkan ada yang menerima tidak sampai 1% daripada jumlah projek yang diterima majikan jahat.

Kita mempunyai ramai pakar IT, sebut sahaja Artificial Intelligent (AI), Blockchain, Data Scientist, kita sudah mampu untuk buat dan ada kepakaran, cuma mereka tidak mampu bersuara.

Ada juga diantara kami yang telah merantau ke negara barat dan di sana ramai yang mendapat tempat di dalam bidang profesional IT. Tetapi tak perlulah disebutkan nama-nama mereka di sini.

Saya bukanlah seorang menteri, saya tidaklah pandai untuk menilai, tapi ini adalah pandangan saya dan rakan-rakan IT.

Saya tidaklah membangkang penuh kenyataan Tun M, tetapi, diharapkan kaji semula dasar pembangunan sektor IT dan tenaga kerja rakyat Malaysia sendiri. Hapuskan juga sistem kroni di dalam institusi kerajaan sepenuhnya.

Diharapkan kerajaan kaji semula pembelajaran IT di Malaysia ini, kebanyakan institut pembelajaran tidak mempunyai silibus yang terbaru (update) kerana teknologi IT sangat lah pesat dan tidak mengikut permintaan (market) di Malaysia, malah tidak setanding dengan permintaan pekerjaan di luar negara.

Dasar-dasar yang sepatutnya merancakkan sektor IT di Malaysia tidak diterjemahkan dengan betul, oleh kerana itu, harapan pihak kerajaan yang mencipta dasar tersebut tidak dapat melihat kesan yang sepatutnya.

Walaupun begitu, saya dan rakan-rakan tetap mampu melibatkan diri dalam bidang IT dengan berbekalkan ilmu yang kami pelajari sesama sendiri, komuniti dan sumber-sumber awam yang terdapat di Internet.

Kami bukan mengampu atau mengharapkan simpati kerajaan atau sesetengah pihak, tapi kami cuma ingin menyuarakan bahawa kami ADA dan sedia berkhidmat untuk agama, bangsa, negara.

Walaupun kita sudah berada di tahun 2018, namun masih ramai dikalangan masyarakat yang masih takut untuk memperjuangkan agenda 'cashless' seperti seruan kerajaan sebelum ini.

Bukan itu sahaja, bahkan masih ramai yang takut dan tidak pernah membeli secara atas talian kerana persepsi buruk yang didengari sejak tahun 1990an. Selain itu ada juga dikalangan masyarakat yang mengambil kesempatan untuk menipu atas talian.

Ini semua bagi saya, adalah kerana masalah didikan. Jadi pendidikan awal juga amat mempengaruhi perkembangan IT di Malaysia ini.

Pengambilan warga asing untuk menggantikan tempat dan jawatan profesional IT di negara kita bukanlah satu solusi yang boleh memperbaiki mutu dan kualiti IT di negara kita.

Nota tambahan: Ini hanyalah luahan daripada kami, setuju atau tidak, terserah pada diri sendiri, kami tidak mampu untuk puaskan hati semua orang.